ئێزیدی | ماڵێک لە ئاسمان\nئێزیدییەت "ئێزیدى" بە یازیدى، یەزدى، ئیزادى، وەک زاراوەیەک لەئاخافتندا بەکاردێت و لەسەدا پێنجى میللەتى کورد ئێزیدین و لەقەفقاسیا و تورکیا و عێراق، بەتایبەتیش لە ناوچەى شەنگار و چیاکانى باکوورى موسڵ-دا نیشتەجێن.\nئێزیدییەت لقێکى جیابۆوەى "یەزدانییەت"ەو گرنگییەکى تایبەت بەفریشتەکان دەدات. ئێزیدى لەشێوە زمانى ئێرانى کۆندا بەماناى فریشتە دێت و یازاتا و یەزاد-یشیان بەکارهێناوەو بەو پێیەش ئێزیدى بەماناى فریشتە پەرستەکان دێت، گرنگترین و بەدەسەڵاترینیان "مەلەک تاوس-لۆسفەر"ە، بەڵام لەگەلڕ ئەوەشدا بەپێى بیروباوەڕى ئێزیدییەکان، هەموو فریشتەکان یەکسان و تەبان. "رۆح- گیان" لاى ئێزیدییەکان کەدیارە دنیاى "گەردوونى" لەپارچە مرواری یان هێلکەى ئەفسووناوى دروست کردووە، خودى "مەلەک تاووس"ە.\nلەهەردوو کتێبە پیرۆزەکەى ئێزیدییەکاندا" جیلوەو موسحەفى ڕەش"دا باس لە"مەلەک تاووس-لۆسیفەر"کراوە..لە"جیلوە"دا بەم شێوەیە باس لە"مەلەک تاووس" دەکرێت:\n( من –مەلەک تاووس- پێش دروست بوونى دنیاو بوونەوەران هەبووم.. من هەم و هەتا هەتایەش بۆ بەڕێوەبردنى دنیا دەمێنم و بەردەوام دەبم.. هیچ جێگەیەک نییە منى لێ نەبم. هەر شتێک کەلەدنیادا هەیەو دەبێت بەبێ رازیبوونى من و قایلبوونم مەحاڵە.. هیچ فریشتەیەک دەست لەئیشەکانى من وەرنادات و من چى بڵێم ئەوەیە).\nلە-موسحەفى ڕەش-یشدا ئەمەى خوارەوە دەکەوێتە بەرچاو:\n( ئەفەریدەکار"رەنگە مەبەست لەرۆحى رەها بێت" لەناوەڕۆکى پیرۆزى خۆى مروارییەکى سپى خوڵقاندو دواتریش باڵندەیەکى ئەفسووناوى بەناوى"ئەنفار"...مروارییە سپییەکەى خستە سەر پشتى باڵندەکەو چل هەزارسالڕ لەوێدا مایەوەو پاشان لەڕۆژى یەکشەممەدا "عەزازیل" واتە "مەلەک تاووس"ى لێ هاتە دەر).\nشایانى باسە ناوى فریشتەکان، چ لاى ئێزیدییەکان و چ لاى عەلەوییەکان و چ لاى یاریسانییەکان لێکدەچن و تەنیا خاڵێکى جیاکەرەوەش لاى عەلەوییەکان و یاریسانییەکان سەرجەم حەوت فریشتە هەیە، بەڵام لاى ئێزیدییەکان حەوت فریشتە بەجیاو "رۆحى رەها"و دەسەڵاتداریش بەجیاو لەسەرو ئەوانەوە حوکم دەکات.\nڕەنگە ئەم گۆڕانکارییە لاى ئێزیدییەکان لەژێر کاریگەرى جوولەکەکان و مەسیحییەکاندا وەدەرکەوتبێت، هەر بۆیە لەچەشن و چۆنیەتى دروستبوونى"ئادەم و حەوا"دا هاوشێوەن و تەنیا لەوەشدا جیاوازن کەئەهریمەن لاى ئێزیدییەکان"لۆسیفەر"ەو راوێژکارێکى فێرکارەو هەموو گرفت و کێشەى بوونەوەرەکانى لەئەستۆ گرتووەو پێوەى سەرقاڵە.\nهەروەک لە"موسحەفى ڕەش"دا هاتووە، "لۆسیفەر-مەلەک تاووس" لەخودى تیشک و شەوقى خۆى، فریشتەکانى دروست کردووەو دیارە بەو پێیەش "مەلەک تاووس" دەبێتە یەکەم زنجیرەو لەرۆحى رەهادا\nبەرجەستە دەبێت، بەمەش لەتێڕوانینى "یەزدانییەکان" دەترازێت و دوور دەکەوێتەوە.. ئێزیدییەکان سیمبوڵآ کۆتەلڕ و پەیکەرى باڵندەیەک لەجێى "مەلەک تاووس" دادەنێن و ئەم - کۆتەڵە "ئانزولڕ-ئانزالڕ"ى پێدەڵێن .\nلەناوچەى لالش-ى پیرۆزى ئێزیدییەکان لەشێخان-ى باکوورى رۆژهەڵاتى موسڵدا، لەکەشە ئاینییەکانى ئێزیدییەکاندا کەبەجەم ناسراوە پیشان دەدرێت.\n"ئانزۆلڕ-ئانزالڕ" باڵندەیەکى چاخەکانى کۆنەو لەمڕۆدا بە"ئانزو" ناو دەبرێت و لاى سۆمەرییەکان بە"ئیمدو گود"و لەئەرشیفى ئاشورییەکانیشدا بە"ئانزو" ناوى هاتووەو بەپێى هەردوو سەرچاوە مێژووییەکانى سۆمەرییەکان و ئاشوورییەکانیش "ئانزو" لەچیاکانى کوردستاندا ژیاوە.\nیەکێک لەکەسایەتییە هەرە گرنگەگانى ئێزیدییەکان"شێخ عەدى"یە، ئەهمییەت و پیرۆزییەتى لاى ئێزیدییەکان وەک "ساهاک"ى یاریسانییەکان و "حەزرەتى عەلى" عەلەوییەکان وایەو سەیر لەوەشدایە کەسەردەمى ژیانى شێخ عەدى و ساهاک و حاجى بێکتاش-ى عەلەوییەکان، لەنێوان چەرخى 11-12ەدایەو بەپێى باوەڕى ئیماندارانى گوایە شێخ عەدى و ساهاک لەسەد ساڵ زیاتر ژیاون.\nلەپاڵ "ئەیقونە-کۆتەڵ"ى "ئانزاڵ"دا شەش کۆتەڵى\nبچووکى تاووس هەیەو سیمبوڵى شەش ناوچەى جیاجیاى نیشتەجێبوونى ئێزیدییەکانەو لەوانەش سوریا-زۆزان"ساسۆن-ساسون"، باکوورى خۆرئاواى ئەنادۆلڕ"کوردستانى تورکیا"..شەنگار و شێخان"دۆڵى زێى گەورە" تەبریز"ئەزەربیجان"و "قەفقاسیا-مۆسکۆ"..بەمەبەستى پیرۆزکردنى کۆتەڵەکە لەتەبرێزەوە دەبرێتە مۆسکۆ، شایانى باسە کەلەسەردەمى یەکێتى سۆڤیەتدا رێگە نەدەدرا، بەڵام ئێستا لەوێوەو پاشان بەهەموو ناوچەکاندا دەگەڕێنرێت.\n"جیلوە" کتێبى پیرۆزى ئێزیدییەکان لە500وشە پێکهاتووەو لەلایەن "شێخ عەدى"یەوە بەخەتى عەرەبى نووسراوە.\nموسحەفى رەش-یش لەلایەن کوڕى شێخ عەدى-یەوە شێخ حەسەن لەساڵى 1195دا نووسراوەو لەکتێبە پیرۆزە قەبارە گەورەکەى یاریسانییەکان زیاتر زانیارى دەگرێتەخۆو بەشێوەیەکى روونتر بابەتەکان تاوتوێ دەکات، گەرچى زۆر دوعاو نزاى سەیر لەخۆ دەگرێت.. موسحەفى رەش، بەزمانى کۆنى کرمانجى نووسراوەو شایانى باسیشە کەئەو چەشنە کرمانجییە لەچەرخى سیانزەدا، لەناوچەى هەکاریدا شێوەى ئاخافتن بووە، هەربۆیە زۆربەى لایەنگرە بەباوەڕەکانى ئێزیدییەکان لەناوچەى هەکارى-دان.\nئێزیدییەکان باوەڕیان وایە کەشێخ عەدى، لەناوچەى بیقاع-ى سەر بەلوبنان لەدایک بووەو بە عەدى هەکارى، ناسراو و بەناوبانگە.\nئێزیدییەکان ساڵانە بەشدارى چوار کەشى ئایینى گەورە دەکەن.. گرنگترین جەژنى ئێزیدییەکان جەژنى جەم-ە کەبەپێى باوەڕى ئێزیدییەکان، دەست و دیارى ئانزالڕ-ەو حەوت رۆژ دەخایەنێت و هەموو ئێزیدییەک دەبێت بەشدار بێت.. نزرگەى عەدى و حەسەن و نزرگەى کەسایەتییە گرنگەکانى دیکەش لەلالش-دا بەسەر دەکرێتەوەو سەردان دەکرێت. جەژنى جەم دەکەوێتە"6-13" مانگى یازدەوەو هاوکاتە لەگەڵ جەژنى زەردەشتى و یاریسانى و عەلەوییەکان کەلەلایەن ئەوانەوە بە"میهرگان..میهرەجان" ناو دەبرێت.. لەهەمان کاتیشدا هاوکاتە لەگەلڕ کۆنە جەژنى میتراکان کەپێیان وابووە خواوەندى خۆر"میترا" کەڵەگاى نێو بەهەشت دەکوژێت و دواتریش لەپارچە کەلاکى دنیا دروست دەکات.\nلەکەرنەڤاڵە ئاینییەکانى لالش-یشدا راو و گرتنى گاى بەرەڵا وەک گەمەیەک بەڕێوە دەچێت و پاش گرتنیشى دەکرێتە\nقوربانى و دواتریش پێش ئەوەى گۆشتەکەى بەسەر ئامادەبووەکاندا بەش بکرێت.\nگۆشتەکەى بەدەورى نزرگەى شەمسەدین-دا دەگێڕدرێت. جێگەى داخە کەهەردەم دەسەڵاتە دژە کوردەکان، هەوڵى شێواندنى مێژوو و کولتوورى دێرینى ئێزیدییەکانیان داوەو بەئاڕاستەى چەواشەکردنى راستیەکاندا هەنگاویان ناوەو هەر بۆ نموونە بنەچەى ئێزیدییەکانیان بردۆتەوە بۆ "یەزیدى کوڕى موعاویە" بەمەبەستى هەڵخەڵەتاندنیان و کەم تا زۆریش لەمەدا سەرکەوتوو بوون، جا هەر لەوە بیگریت کەبەزۆرە ملێ دشداشەیان پآ لەبەرکردن..یان لەو ڕووەوە بیگریت کەوایان لێکردن منداڵەکانیان ناو بنێن "یەزید"..\nبەڕاستى ئەمە گاڵتەجاڕى و کۆمیدیایە.. کەسانێکى رەسەن و بەکلتوورى وەک ئێزیدى بخەیتە گومانەوەو لەژێر زەبرى گوشار و بەزۆرە ملێ لینگویستیک-ى چڕوپڕى ئێزیدییەکان، لەبنەوەڕا تێک بشکێنیت و دووچارى گومانیان بکەیت لەپێناسەو مێژوو و حەقیقەتى بوونیان و بەهەموو شێوەیەکیش هەوڵى سڕینەوەى شوناسنامەیان بدەیت.\n" کەڵەشێر" لاى ئێزیدییەکان پیرۆزەو بەشێوەیەکى گشتیش باڵندە جێگەو شوێنێکى تایبەتى هەیە، هەر بۆیە کۆتەڵى سیمبوڵى ئافەریدەکار لەشێوەى باڵندەدایە.\nلە"ئەشکەوتى شانیدەر –ناوچەى چەمى زاوآ"دا کە 50کم لەگۆڕستانەکانى لالش-ەوە دوورە ئەرکیۆلۆژیستەکان پاش گەڕان و هەڵکەندنىئەرکیۆلۆژیانەى ناوچەکە پەڕوباڵێکى زۆرى "جووت برالە"یان دۆزییەوەو پێیان وایە کەلەبەڕێوەبردنى کەشە ئاینییەکانى ناوچەکەدا ئەم پەڕو باڵانە بەشێوەیەکى تایبەت و وەک جلێک ئامادەکرابێت و پاشان لەبەرکرابێت و دە هەزار ساڵێک لەمەو پێش لەبۆنە ئاینییەکاندا بەکار هێنرابێت.\nدواتریش لەمیزۆپۆتامیادا بەڕاشکاوى "باڵى باڵندە"وەک تایبەتمەندییەک لەوێنەکێشان و وێناندنى خواوەندەکاندا جێگەو شوێنێکى دیارى پێدرا.\nهەر بۆ نموونە لاى ئاشورییەکان و لەناوچەى موسلڕ-دا و لەپەیکەرەکانیاندا دەبینرێتەوەو لەزۆر چەشنە ئاینى دیکەشدا بەکارهێنانى پەڕ و باڵى باڵندەو بالڕ لەخۆڕواندن بڵاو و باو بووە" بەڵام لەگەلڕ ئەوەشەدا شوبهاندنى ئافەریدەکار بە باڵندە تەنیا لاى ئێزیدییەکان بەو زەقییە دەبنرێتەوە". نزیک چەمى زاوآ جێگەو شوێنى تایبەت بەسەربڕینى قوربانییەکان لەکەشە ئاینییەکاندا دۆزرایەوەو بەو پێیەش ئەو ڕاستییە وەدەرکەوت کەئێزیدییەت ئایینێکى بەڕەگ و ڕیشەو مێژوویى ناوچەکە بووە.\nکۆتەڵى باڵندە لاى ئێزیدییەکان تاووس بووە.. شایانى باسیشە کەلە کوردستاندا بەتایبەتى و لەئاسیا-شدا بەگشتى تاووس نییە و لەنێوەندى سروشتیدا وەچنگ ناکەوێت.\nهەربۆیە بەو پێیەش کەپەڕوباڵە دۆزراوەکانى نزیک چەمى زاوآ پەڕوباڵى جووت برالە بوو.. ڕەنگە کۆتەڵى تاووس-ى ئێزیدییەکانیش بەهەڵە بەتاووس ناسرابێت. بۆ سەلماندنى ئەم راستییەش پێویستە ئاماژە بەوە بدەین کەوشەى "ناوس-نوح" بەهەڵە لاى ئێزیدییەکان بۆتە تاووس.. تا ئێستاش یاریسانییەکان و عەلەوییەکان وشەى "ناوس" بەکاردەهێنن.\nئێزیدییەکان لەگەلڕ هەڵاتنى یەکەم تیشکى خۆردا سآ جار دەنوشتێنەوە و ئەو گەڵایانەش کەلەگەلڕ یەکەم تیشکى خۆردا بەردەبنەوە، وەک شتێکى پیرۆز ماچ دەکرێت و پاشان هەڵدەگیرێت.\nجێگەى سەرنجە کەلاى ئێزیدییەکان و یاریسانییەکان هەمان تێڕوانین و پەیڕەوى "رەبەنە زەردەشتییەکان" دەرحەق بەمافى فێربوون و فێرخوازى دووبارە دەبێتەوە، هەروەک چۆن رەبەنە زەردەشتییەکان تەنیا رێگەیان بەچینە ئەڕستۆکراتەکان دەدا کەبخوێنن و فێربن و چینە هەژار و نەدارەکانیان لەمە بێبەش کردبوو، تەنانەت قەدەغەش\nکرابوو.. بەهەمان شێوەش هەمان گرفت لاى ئێزیدییەکان دەبینرێتەوە\nگەرچى لەمڕۆدا فێربوون و خوێندن قەدەغە نییە، بەڵام هێشتاکە ئێزیدییەکان زۆر تامەزرۆى خوێندن نین.\nئێزیدییە دەوڵەمەندەکان لەمڕۆدا جل و بەرگى عەرەب لەبەر دەکەن و بەعەرەبى و کوردى دەدوێن و ناوەکانیشیان بەشێوەیەکى گشتى عەرەبییە، بەڵام ئێزیدییە هەژارەکان جل و بەرگى کوردانە لەبەر دەکەن و تەنیا بەکوردی دەدوێن.\nکاتێک "سەلاحەددینى ئەیوبى" ئەنتاکیاى داگیرکرد، زۆربەى خەڵکەکەى تا زنجیرە چیاکانى ئامانۆس-یش ئێزیدى بوون و لەو سەردەمەدا ئێزیدییەکان توانییان کوردە موسڵمان و مەسیحییەکان بکەنەوە بەئێزیدى و پاشان بەسەر زۆر ناوچەى وەک ورمآ و سیواس و کەرکوک-دا بڵاوبوونەوەو لەچەرخى"13-14"دا توانیان هێزێکى سیاسى و میلیتارى پێکەوە بنێن و ماوەیەک ناوچەى جزیرە حوکم بکەن و شایانى باسیشە کەلەو دەمەدا میرى ناوچەى"شام" ئێزیدى بووە.\nلەساڵى 1297-دا "زەینەددین یوسف" کەواعیزێکى ئێزیدى بووە، توانیویەتى زۆر کۆمەڵەى سەر بەئێزیدییان لەشام و قاهیرەدا دابمەزرێنێت.. ناوبراو لە قاهیرەدا کۆچى دوایى کردووەو هێشتاکە گۆڕەکەى لەوێدایە.\n"شەهابەددین فەیزوڵڵا ئەلعومەرى"ى ئەنسکلۆپیدیانووسى موسڵمان لەساڵى 1338دا "دنبلى و عەلەوى-یەکانى بەئێزیدى لەقەڵەم داوەو دواتریش شەرەفخانى بتلیسى لە"شەرەفنامە"دا لەساڵى 1597دا ئاماژەى بۆ ئەوە کردووە، کەزۆربەى عەشیرەت و بنەماڵەکانى کورد لەڕابردوودا ئێزیدى بوون.\nشایانى باسیشە کەعوسمانییەکان هەموو جۆرە رێگەو رێچکەیەکیان دژ بەئێزیدییەکان تاقى کردۆتەوەو لەژێر زەبر و زۆر و گوشاریشدا زۆر ئێزیدییان کردۆتە موسڵمان.. بەتایبەت ئەو قوتابییە ئێزیدییانەى کەلەقوتابخانە عەسکەرییەکانى عوسمانییەکاندا وەردەگیران.. بەڵام ئەو ئێزیدیانەى کەلەقەدپاڵى چیا سەخت و دژوارەکاندا دەژیان، لەپاراستنى ئاینەکەیاندا سەرکەوتووبوون.\nعوسمانییەکان پاش ئەوەى لەڕێگەى دیپلۆماسییەت و پلانى تاکتیکاوییەوە نەیانتوانى ئێزیدییەکان بکەنە موسڵمان، کەوتنە کوشتن و لەناوبردنیان.\nلەساڵى 1859-دا و بەپێى بڕیارێکى عوسمانییەکان عیچ ئێزیدییەک بۆى نەبوو ببێتە خاوەنى زەوى، هەربۆیە زۆر لەشێخە ئێزیدییە خاوەن زەوى و زارەکان بەناچارى و بۆ پاراستنى موڵک و ماڵیان بوونەتە موسڵمان.. یەکێک لەوانە بنەماڵەى خانەدانى شارى "کلیس"ى کوردستانى تورکیا بوون.. بنەماڵەیەکى دیکەش "بنەماڵەى ماندەکان" بووە، کەدیارە باکگراوندێکى مێژوویى گرنگى هەبوو لەناوچەکەداو دواتریش بەناچارى بوونە عەرەب و بە"ئەلشیوخ" ناسراون و لەکەنارى دەریاى ناوەڕاستى نزیک سوریا و تورکیاو لەناوچەى "عەفرین-ریحانلى"دا نیشتەجێن و زۆر بەنهێنى و بەدزییەوە دان بەوەدا دەنێن کەکوردن و ئێزیدن.\nلەساڵى 1858دا دوو سەد هەزار ئێزیدى لەقەدپاڵى چیاکانى ئەمانۆس-ى نزیک ئەنتاکیا-دا دەژیانو لەساڵى 1938دا، ئەو ژمارەیە بآ ئەوەى زیاد بکات کەمى کردووەو بۆتە شەست هەزار کەسێک.\nسەدەها سالڕ ئێزیدییەکان شارى کلیس و ئەو ناوچەیەى کەدەکەوێتە نێوان "حەڵەب و عەنتاب"یان حوکم کردووەو کلیس-یش پایتەخت و شەرەفخانى بتلیسى گوتەنى:(کلیس قەڵاى ئێزیدییەکان بووە).\nلەمڕۆشدا فشارێکى زۆر و بەبەرنامە دژ بەئێزیدییەکان بەڕێوەدەبرێت و نەک تەنیا هەوڵى زۆرە ملێیى دژ بە باوەڕە ئایینییەکانیان دەدرێت، بەڵکو بوونى نەتەوەیى و شوناسنامەى کوردانەشیان لەژێر مەترسیدایە.\nئێزیدییەکان لەناوچەى پیرۆزى لالش-ى کوردستانى عێراق و خۆرهەڵاتى باکوورى موسلڕ "شەنگار و دهۆک"و سوریا و جەزیرەو حەلەب و عەفریندا دەژین.. ئێزیدییەکان لەناوچەکانى قەفقاسیاشدا هەن و چواریەکى کوردانى ترن و لەئەرمەنستان-یشدا ئێزیدییەکان ژمارەیان لەکوردە غەیرە ئێزیدییەکان زیاترە.\nجینۆسایدە بەردەوامەکانى دەسەڵاتدارانى تورک دەرحەق بەئێزیدییەکان بووە مایەى کەمبوونەوەى رێژەو ژمارەى ئێزیدییەکانى ناوچەکەو لەساڵى 1977یشدا، بۆ جارێکى دیکە تورکیا کەوتە وێزەى ئێزیدییەکان و هەر ئەم شاڵاوە دڕندانەیەى تورکیاش بوو، کەبووە مایەى کۆچکردنى ژمارەیەکى زۆرى ئێزیدییەکان.\nهەر بۆ نموونە تەنها لەئەڵمانیادا هەشت هەزار ئێزیدى هەیەو لەتورکیادا سەدوپەنجا هەزارێک ئێزیدى هەیە کەبەنهێنى و لەژێرەوە ئێزیدین و ناهێڵن موسڵمانەکان پێیان بزانن و بەو چەشنە ماهیەت و بوونى نەتەوەیى و ئایینییان لەدوو توێى پەنهانى و بێدەنگیدا دەپارێزن.\nئێزیدییەکانى دیکەى تورکیاش لە"ئەنتاکیا و عەنتاب و ئورفاو ماردین و سیرت"دا دەژین.. بەشێکى کەمى ئێزیدییەکانیش لەناوچەى ئەزەربایجان و لەنێوان"قوچان و دوگاهى"دا دەژین.\nمیهرداد ر. ئیزەدى، تاماوەیەکى نزیکیش مامۆستاى مێژو و زمانە رۆژهەڵاتییەکانى زانکۆى هارڤارد بووە.\nنووسەر لیسانسى لەزانستى سیاسى و جوگرافیدا هەیە.\nبڕوانامەى ماجستێرى لەگۆڕانکارى و رووداوە نێو نەتەوەییەکان و جوگرافیاى رۆژهەڵاتى ناوەڕاستدا هەیە.\nبڕوانامەى دکتۆراشى لەزانکۆى کۆڵۆمبیا دەرحەق بەتێزەکانى سەبارەت بەڕۆژهەڵاتى ناوەڕاست پآ بەخشراوە.\nلەکۆنگرێسى ئەمریکیدا سەبارەت بەمەسەلەى کورد، دوو جار بانگهێشت کراوەو گوآ لەڕاوبۆچوونەکانى گیراوە.\nبابەت و وتارێکى زۆرى لەم دوو رۆژنامەیەدا بڵاوکردۆتەوە:Kurdish Times ، Middle East Journal\nئەم کتێبەى ئامادەیە بۆ چاپ بەناوى: A basic of the land and people of Kurdistan\nلەتورکییەوە: یوسف عزەدین


بەرێوەبەردنی سۆشیال میدیا\nڤی پی ان\nدروست کردنی QR-Code\nهۆستی تاکەکەسی کوالیتی بەهێز و نرخی گونجاو دەست پێ دەکات لە $1.99\nسێرڤەری تایبەت بچوک بەهێز و کوالیتی باش دەست پێ دەکات لە $11.99\nسێرڤەری تایبەت سیستەمی کلاودی بەهێز دەست پێ دەکات لە$9.99/mo\nتایبەت بە ئیمەیل بەهێز ، کارامە ، پشتیوانی بەردەوام\nتایبەت بە وۆردپرێس نرخەکان دەست پێ دەکات لە $1.99/mo\nئێستا 25٪ داشکان وەرگرە\nدەست پێ بکە\nپەیوەندی کردن لەکاتی روودانی هەر کێشەیەک پەیوەندیمان پێوە بکە\nدەربارە پێشەنگ لە بواری هۆستینگ\nKu کوردی ناوەراست\nسڕینەوەی وشەی نەشیاو و بلۆک کردنی تێکدەر\nمن رۆبۆتی بەرێوەبرم\nتواناکانم زۆرە و رۆژانە گروپی پەرەپێدان پەرەی زیاتر بە تواناکانم دەدەن\nلەوەیە یەکەم رۆبۆت نەبم بە کوردی قسە دەکەم ، بەڵام لە جۆری خۆمدا یەکەمم\nتەنها من لە گروپەکەت زیاد بکە و دەسەڵاتی سڕینەوە و دانانی پۆستم بدەیە و من کارەکانت بۆ ئاسان دەکەم\nئەو کارانەی من بۆت ئاسان دەکەم ئەوانەن :\nبەخێرهاتنی ئەندامە نوێیەکان دەکەم بۆ گروپەکە ، دەتوانی مەسیجی تایبەت بە خۆت هەبێ بۆ گروپی خۆت\nکۆنترۆل کردنی هەموو مەسیجەکان ، ئەگەر کەسەکە بەرێوەبرەری گروپ نەبێ و لینک دابنێ لینکەکە دەسرمەوە و ئاگاداری دەکەمەوە\nئەگەر هاتوو کەسەک وشەیەکی نەشیاوی بەکارهێنا یاخود هەوڵی دا بە وشە نەشیاوەکانی گروپ تێک بدات ، من رێگەی لێ دەگرم ، رستەکەی لێ دەسڕمەوە و ئاگاداری دەکەمەوە ، ئەگەر هاتوو ٥ جار دووبارەی کردەوە ناهێلم لە گروپەکەدا بمێنێتەوە و لە هەموو ئەو گروپانەی من سەرپەرشتیان دەکەم دەری دەکەم هەتا پیاو بێت !\nمن دەتوانم لێکدانەوەی بیرکاری بکەم بۆ گۆرانکاری نرخەکان ، بۆ نمونە نرخی بیتکۆین ، دەتوانم هەر کات ویستت پێت بڵێم نرخی چەندە و گۆرانکارییەکانی چۆن بوون لە ماوەی رابردوودا ، بەڵی لەوەیە خۆشت بتوانی بە دەست بیکەی بەڵام من بۆتی ئاسان دەکەمەوە .\nمن دەتوانم هەواڵی تایبەت بە بیتکۆین لە گروپەکەت بڵاو کەمەوە ، یەکەک لە ئەرکەکانم رۆژانە ئەوەیە دەگەرێم بزانم لە ماڵپەرە جیهانییەکان کێ هەواڵی تایبەت بە بیتکۆین یان کریپتۆ کۆرێنسییەکان دادەنێن ، من هەواڵەکە وەردەگرم ، بەشێکی وەردەگێرم ( بە ترانسلەیت ) و لە گروپەکان بڵاوی دەکەمەوە ، هەڵبەتە دەبێ خۆت داوا بکەی بۆ ئەوەی لە گروپی تۆ دایبنێم سەربەخۆ شت بڵاو ناکەمەوە.\nوەک پێم گووتی تایبەتمەندییەکانم رۆژانە دەگۆرێت و زیاد دەکرێت\nبۆ ئەوەی گروپە نەشیاوەکان نەتوانن من بەکار بهێنن ، تەنها لەو گروپانە ئیش دەکەم کە رێگەم پێدراوە ، بۆ ئەوەی داوای چالاک کردن بکەی لە گروپەکەت پێویستە گروپەکەت بنێری بۆ ئەم تەلەگرامەی خوارەوە و داوای چالاک کردنی لێ بکەی\nلە ئێستادا ئاماری کارەکانم بەم شێوەی خوارەوەیە\nئەو گروپانەی ئێستا کاریان تێدا دەکەم : 123\nژمارەی هەموو ئەندامەکانی گروپەکان کە چاودێری مەسیجەکانیان دەکەم : 30,921\nتوانیەومە لە هەموو گروپەکاندا وشە نەشیاوەکان بسرمەوە ، ژمارەیان : 0\nهەروەها من رۆژانە لە ماڵپەرە جیهانییەکان هەواڵەکانی پەیوەست بە کریپتۆکۆرێنسییەکان کۆ دەکەمەوە و لەم گروپەی خوارەوە بڵاویان دەکەمەوە :\nدوایین هەواڵەکان لەسەر کریپتۆ کۆرێنسی\nNyse to suspend trading immediately in weidai ltd. (wei) and commence delisting proceedings\nپاسەوانی دامەزراوەی لونا، دووەم گەورەترین هەڵگری ناسر ...\nئێمە سەبارەت بە زیاد کردنی ستیڤن بۆ تیمی جام فینتۆپ زۆر ...\nبە شێوەی داینامیک و پێشکەوتوو ، دیزاینی سیستەمە ئەندازەیی و پێشکەوتووەکان دەکەین بەبێ گوێ دانە قەبارە و بەکارهێنان\nدروست کردنی پرۆگرام\nدروست کردنی سیستەم\nدابین کردنی سکیوریتی بۆ سیستەمەکان\nرۆبۆت و ئۆتۆماتیک کردن\n© RMR-Soft, هەموو مافێک پارێزراوە


هاوڵاتیان ڕێگە نادەن بەو شوێنانەی كاری لەش فرۆشیان تیادەكرێ\nهاوڵاتیان ڕێگە نادەن بەو شوێنانەی كاری لەش فرۆشیان تیادەكرێ\nبه رواری داگرتن : 2018-03-02 14:40\nباتمان - لە پارێزگای باتمان لە لایەن چەند كەسێكی نادیار بە بەردو دار هێرش كرایە سەر ئەو ئەو شوێنەی كاری لەش فرۆشی تیادەكرا.\nلە پارێزگای باتمان لە لایەن چەند كەسێكی نادیار بە بەردو دار هێرش كرایە سەر ئەو شوێنەی كاری لەش فرۆشی تیا ئەنجام دەدرا جامەكانیان شكاندون هاوڵاتیان باسیان لەوە كرد كە نایانەوێت ئەو بەد ڕەوشتە هەبێت.\nلە م دوایانە ئەو ماڵانەی بۆ كاری لەش فرۆشیو بەكار هێنانی مادەی بێهۆش كەر بەداردێن ڕویان لە زیاد بون كردوە لە گەڕەكی شرین ئەڤڵەر لەسەر كۆڵانی جومڵە فرۆشەكان بینایەكی 4 نەهۆم كە نەهۆمی خوارەوە وەك كافتریا بە كار دەهێنرا 4 نەهۆمەكەی سەرەوە بۆ كاری لەش فرۆشی بەكار دەهێنران لە لایەن چەند كەسێكی نەناسراو بە بەردو دار جامەكانیان شكاندون.\nشاهێد حالەكان باسیان لەوە كرد ئەو كەسانەی بە بەردو دار هێرشیان كرد هەوڵیان دا ئاگربەردەنە شوێنەكە؛ بەڵام لەبەر ئەوەی خەلكی تیابو نەیان سوتاند لەشوێنەكەش دور كەوتنەوە.\nهاوڵاتیان وتیان نازانین ڕوداوەكە كێ ئەنجامی داوە، بەڵام باسیان لەوەكرد ئێمە نامانەوێت شتی خراپو بەد ڕەوشت لەو گەڕەكە هەبێت. دوای ئەوەی پۆلیس ئاگادار كرایەوە گەشتە شوێنی ڕوداوەكە دەستی كرد بەلێكۆلینەوە. (İLKHA)\nبليته كان باتمان،لەش،فرۆش،پۆلیس،هاوڵاتی


👫 ئەمین موتابچی Biografi\n📅 Lades May 6 2010 10:16PM\n👁 Denna post har tittat 12,657 gånger\n... [ Mer... 👁] ✖ ✖ 0 3 ✔ 76% ✍ H.B. 6-5-2010 22:16:04\n📝 پەیامی پیرۆزبایی سەرۆکی حکومەتی هەرێمی کوردستان بەبۆنەی ساڵڕۆژی دامەزراندنی بنکەی لالش Dokument\n📅 Lades May 12 2020 9:52PM\n👁 Denna post har tittat 425 gånger\nبەبۆنەی بیست و حەفتەمین ساڵرۆژی دامەزراندنی بنکەی [ Mer... 👁] ✖ ✖ 0 2 ✔ 99% ✍ B.J. 12-5-2020 21:52:56\n📝 خۆبەڕێوبەری شەنگال، لەسەر گەڕانەوەی خەڵک بۆ شەنگال بڵاوبووەتەوە ڕوونکردنەوەیەکی بڵاوکردەوە Dokument\n📅 Lades May 12 2020 1:03PM\n👁 Denna post har tittat 440 gånger\nدەستەی بەڕێوبەرایەتی ئەنجومەنی خۆبەڕێوبەری دیموکرا [ Mer... 👁] ✖ ✖ 0 2 ✔ 99% ✍ B.J. 12-5-2020 13:03:04\n📝 داواکاریەک لە لیژنەی داکۆکی لە ئازادی ڕۆژنامەنوسی و مافی ڕۆژنامەنوسان بە بۆنەی قەدەغەکردنی کارکردنی ڕۆژنامەنوس ڤیڤیان فەتاح Dokument\n📅 Lades May 12 2020 9:32PM\n👁 Denna post har tittat 431 gånger\nلەگەڵ ئەوەی لەماوەی ساڵانی رابردودا خۆرئاوای کوردس [ Mer... 👁] ✖ ✖ 0 3 ✔ 99% ✍ B.J. 12-5-2020 21:32:00\n📝 راگەیاندراوی وەزارەتی تەندروستی ژمارە (78) Dokument\n📅 Lades May 12 2020 9:54PM\n👁 Denna post har tittat 398 gånger\nسەبارەت بە نەخۆشی ڤایرۆسی کۆڕۆنای نوێ COVID-19 لە [ Mer... 👁] ✖ ✖ 0 2 ✔ 99% ✍ B.J. 12-5-2020 21:54:48\n📝 سەرۆکی پەرلەمانی کوردستان پیرۆزبایی لە مستەفا کازمی دەکات Dokument\n📅 Lades May 12 2020 9:40PM\n👁 Denna post har tittat 415 gånger\nبەڕێز مستەفا کازمی سەرۆکی ئەنجوومەنی وەزیرانی حکوم [ Mer... 👁] ✖ ✖ 0 2 ✔ 99% ✍ B.J. 12-5-2020 21:40:26\n🌳 سەوزکردنی چیای گۆیژە چووە بواری کردارییەوە Environment of Kurdistan\n📅 Lades May 12 2020 12:58PM\nبەهاوکاری بەشێک لەکۆمپانیا ناوخۆییەکان پرۆژەی سەوز [ Mer... 👁] ✖ ✖ 0 1 ✔ 99% ✍ B.J. 12-5-2020 12:58:03\n📝 لە دەرسیم ئۆتۆمبێڵێکی زرێپۆش تێکشکێنرا و 4 سەرباز کوژران Dokument\n📅 Lades May 12 2020 9:24PM\nناوەندی راگەیاندن و چاپەمەنی هەپەگە لەبارەی چالاکی [ Mer... 👁] ✖ ✖ 0 2 ✔ 99% ✍ B.J. 12-5-2020 21:24:02\n👫 مستەفا حەسەنە گەورە Biografi\n📅 Lades Nov 11 2010 11:55AM\n👁 Denna post har tittat 5,385 gånger\nپێشمەرگەی دێرین، رۆژنامەنووس و چالاکی ئەنفال و بزو [ Mer... 👁] ✖ ✖ 16 2 ✔ 98% ✍ H.B. 11-11-2010 11:55:30\n📝 هێزەکانی ڕزگاری عەفرین ڕایگەیاند، لە چالاکیەکانی هێزەکانیاندا لە عەفرین و مارع 6 داگیرکەر کوژران Dokument\n📅 Lades May 12 2020 12:54PM\n👁 Denna post har tittat 400 gånger\nهێزەکانی رزگاری عەفرین ڕایگەیاند، لە ناوچەی جندرێس [ Mer... 👁] ✖ ✖ 0 2 ✔ 99% ✍ B.J. 12-5-2020 12:54:44\n📊 Statistik Artiklar 380,148


پزیشكێك نەخۆشەكانی دەنێژێت‌و چاكیان دەكاتەوە - پەرەگراف\nپزیشكێك نەخۆشەكانی دەنێژێت‌و چاكیان دەكاتەوە\nپزیشكێكی ئۆكرانی بۆ ئەو نەخۆشانەی سەردانی دەكەن، چارەسەرێكی جیاواز دادەنێت، ئەویش ناشتنیانە لەژێر خاكدا.\nئەندریە زیلیفیترۆ، پسپۆڕێكی دەرونیی ئۆكرانییە ئەو كەسانەی بۆ چارەسەر سەردانی دەكەن، دەباتە یەكێك لە دارستانەكانی نزیك شاری كیڤی پایتەخت و لە تابوتێكدا بۆ ماوەی دوو كاتژمێر دەیاننێژێت، ئەوەش بۆئەوەی دوای هاتنە دەرەوەیان هەست بە نوێبونەوەو چالاكییەكی زیاتر بكەن.\nبەپێی هەواڵێكی ڕۆژنامەی میرەری بەریتانی، ئەو چارەسەرە كاتێك ئاشكرا بووە، یەكێك لە گوندنشینەكانی ناوچەكە 12 تابوتی لە دارستانەكەدا دۆزیوەتەوەو دوای ئاگادار كردنەوەی پۆلیس‌و لێكۆڵینەوە ئاشكرا بووە، ئەندریە زیلیفیترۆ خاوەنی تابوتەكانە.\nئەو پسپۆڕە لە دانپێدانانیدا بۆ پۆلیس، باسی لە چارەسەرەكەی كردووە كە چەند ساڵێكە بەكاریدەهێنێت و نەخۆشەكانی لە تابوتەكەدا دادەنێت دواتر خۆڵیان دەكات بەسەردا، لەڕێی بۆرییەكیشەوە كە لەتابوتەكەوە هاتۆتە دەرەوە هەوایان بۆ دەچێتە ناوەوە تا بتوانن هەناسە بدەن.\nیەكێك لەو كەسانەی بەو شێوەیە چارەسەر كراوە بە ڕۆژنامەكەی ڕاگەیاندووە، دوای دوو كاتژمێرەكە كاتێك لەتابوتەكە هاتۆتە دەرەوە هەستی كردووە كەسێكی دیكەیە و هیچ كێشەیەكی نییە.\nپۆلیسی شاری كیڤ باسی لەوە كردووە لەسەر ڕووداوەكە ئەندریەیان دەستگیر نەكردووە، چونكە كەس سكاڵای لەسەر نەبووە و هیچ نەخۆشێكیش بەهۆی ڕووداوەكەوە توشی كێشە نەبووە، ئەمە جگە لەوەی سەرجەمی ئەو كەسانە خۆیان ئەو چارەسەرەیان هەڵبژاردووە و كەس ناچاری نەكردوون.


<< < یەرمیا 44 > >>\nلێقەومان بەهۆی بتپەرستی\n١ ئەو پەیامەی بۆ یەرمیا هات سەبارەت بە هەموو ئەو جولەکانەی لە خاکی میسر نیشتەجێ بوون، لە مگدۆل و لە تەحپەنحێس و لە مەمفیس و لە پاشایەتی باشووری میسر: ٢ «یەزدانی سوپاسالار، خودای ئیسرائیل ئەمە دەفەرموێت: ئێوە هەموو ئەو بەڵایەتان بینی کە بەسەر ئۆرشەلیم و هەموو شارۆچکەکانی یەهودام هێنا. ئەمڕۆ وێرانە و ئاوەدانی تێدا نییە، ٣ لەبەر ئەو خراپانەی کردیان. پەستیان کردم بە بخوور سووتاندن و پەرستنیان بۆ خوداکانی دیکە، ئەو خودایانەی نە ئەوان ناسیوویانن و نە ئێوە و نە باوباپیرانتان. ٤ منیش بە بەردەوامی هەموو بەندە پێغەمبەرەکانی خۆمم بۆ ناردن، فەرمووم: ”تکایە! ئەم کارە قێزەونە مەکەن کە من ڕقم لێیەتی.“ ٥ بەڵام نە گوێیان گرت و نە گوێیان شل کرد بۆ ئەوەی لە خراپەکەیان بگەڕێنەوە یان لە بخوور سووتاندن بۆ خوداکانی دیکە بوەستن. ٦ جا هەڵچوون و تووڕەییم ڕژا، لە شارۆچکەکانی یەهودا و لە شەقامەکانی ئۆرشەلیمدا گڕی گرت، وەک ئەمڕۆ وێران بوو و بووە چۆڵەوانی.\n٧ «ئێستاش یەزدانی پەروەردگاری سوپاسالار، خودای ئیسرائیل ئەمە دەفەرموێت: بۆچی ئێوە بەڵایەکی گەورە بەسەر خۆتان دەهێنن، بە قڕبوونتان لەناوەڕاستی یەهودا بە پیاو و ژن، بە منداڵ و شیرەخۆرەوە، ئیتر هیچ پاشماوەیەکتان لێ نامێنێتەوە؟ ٨ بۆچی بە کردەوەکانی دەستتان پەستم دەکەن کاتێک لە خاکی میسر بخوور بۆ خوداکانی دیکە دەسووتێنن، کە ئێوە بۆی هاتوون تاوەکو لەوێ ئاوارە بن؟ خۆتان قڕ دەکەن و دەبنە نەفرەت و ڕیسوایی لەنێو هەموو نەتەوەکانی سەر زەوی. ٩ ئایا خراپەکانی باوباپیرانتان و خراپەکانی پاشاکان و شاژنەکانی یەهودا و خراپەکانی خۆتان و ژنەکانتان لەیادچوو، ئەوەی لە خاکی یەهودا و شەقامەکانی ئۆرشەلیم کران؟ ١٠ هەتا ئەمڕۆش نە زەلیل بوون و نە لە من ترسان و نە ڕێگای فێرکردن و فەرزەکانی منتان گرتەبەر، ئەوەی لەبەردەم ئێوە و لەبەردەم باوباپیرانتان دامناوە.\n١١ «لەبەر ئەوە یەزدانی سوپاسالار، خودای ئیسرائیل ئەمە دەفەرموێت: ئەوەتا من مکوڕ دەبم لەسەر ئەوەی بەڵاتان بەسەربهێنم و هەموو یەهودا قڕ بکەم. ١٢ پاشماوەی یەهوداش دەبەم، ئەوانەی سوور بوون بچنە خاکی میسر هەتا لەوێ نیشتەجێ بن. هەموویان لە خاکی میسر لەناودەچن، بە شمشێر دەکوژرێن و بە قاتوقڕی دەمرن. لە بچووکەوە هەتا گەورە بە شمشێر و قاتوقڕی لەناودەچن و دەبنە مایەی نەفرەت لێکردن و تۆقین، سووکایەتی و ڕیسوایی. ١٣ هەروەها سزای ئەوانەش دەدەم کە لە خاکی میسر نیشتەجێن، وەک چۆن بە شمشێر و قاتوقڕی و دەرد سزای ئۆرشەلیمم دا. ١٤ پاشماوەکەی یەهودا، ئەوانەی هاتوون بۆ ئەوەی لە خاکی میسر لە ئاوارەیی بکەون، ئەوانەی تامەزرۆی گەڕانەوەن بۆ نیشتەجێبوون تێیدا، نە پاشماوە و نە دەربازبوویان نابێت بۆ ئەوەی بگەڕێنەوە بۆ خاکی یەهودا. کەسیان لێ ناگەڕێتەوە، جگە لە کەمینەیەکی دەربازبوو.»\n١٥ ئینجا هەموو ئەو پیاوانەی کە دەیانزانی ژنەکانیان بخوور بۆ خوداکانی دیکە دەسووتێنن، هەروەها هەموو ئەو ژنانەی ڕاوەستابوون، کۆمەڵێکی گەورە بوون، هەموو ئەو خەڵکەی لە پاشایەتی باکوور و پاشایەتی باشووری میسر نیشتەجێن، وەڵامی یەرمیایان دایەوە و گوتیان: ١٦ «ئێمە گوێ لەم پەیامە ناگرین کە بە ناوی یەزدانەوە بە ئێمەت گوت. ١٧ بەڵکو هەر شتێک لە دەمی خۆمانەوە هاتووەتە دەرەوە، ئەوە دەکەین: بخوور بۆ شاژنی ئاسمان دەسووتێنین و شەرابی پێشکەشکراو پێشکەش دەکەین، وەک چۆن خۆمان و باوباپیرانمان و پاشاکانمان و پیاوە گەورەکانمان لە شارۆچکەکانی یەهودا و شەقامەکانی ئۆرشەلیم ئەنجاممان داوە. ئەو کاتە تێر نان بووین و لە خۆشیدا بووین و خراپەمان نەبینی. ١٨ بەڵام لەو کاتەوەی وازمان لە بخوور سووتاندن هێناوە بۆ شاژنی ئاسمان و پێشکەشکردنی شەرابی پێشکەشکراو بۆی، پێویستمان بە هەموو شتێکە و بە شمشێر و قاتوقڕی لەناوچووین.»\n١٩ ژنەکانیش گوتیان: «ئێمە کاتێک کە بخوورمان بۆ شاژنی ئاسمان دەسووتاند و شەرابی پێشکەشکراومان پێشکەشی دەکرد، ئایا بەبێ ئاگاداری پیاوەکانمان کولێرەمان بۆ دەکرد لەسەر وێنەی ئەو و شەرابی پێشکەشکراومان پێشکەش دەکرد؟»\n٢٠ ئینجا یەرمیا بە هەموو خەڵکەکەی گوت، پیاو و ژنەکان، بە هەموو ئەو خەڵکەی بەم قسەیە وەڵامیان دایەوە: ٢١ «ئایا یەزدان بیری لەو بخوورە نەکردەوە و بەیادیدا نەهات کە لە شارۆچکەکانی یەهودا و لە شەقامەکانی ئۆرشەلیم سووتاندتان، ئێوە و باوباپیر و پاشا و میر و هەموو گەلی خاکەکە؟ ٢٢ ئیتر یەزدان لەبەر کردەوە خراپەکان و شتە قێزەونەکانتان کە ئەنجامتان داوە زیاتر بەرگەی نەگرت، جا خاکەکەتان بووە ڕووخاوی و وێرانە و نەفرەت و بێ ئاوەدانی، وەک ئەمڕۆ. ٢٣ لەبەر ئەوەی بخوورتان سووتاند و گوناهتان کرد لە دژی یەزدان، گوێڕایەڵی یەزدان نەبوون و ڕێگای فێرکردن و فەرز و یاساکانی ئەوتان نەگرتەبەر، لەبەر ئەوە تووشی ئەم بەڵایە بوون، وەک ئەمڕۆ.»\n٢٤ ئینجا یەرمیا بە هەموو گەل و بە تایبەتیش بە هەموو ژنەکانی گوت: «ئەی هەموو خەڵکی یەهودا، ئەوانەی کە لە خاکی میسرن، گوێ لە فەرمایشتی یەزدان بگرن: ٢٥ یەزدانی سوپاسالار، خودای ئیسرائیل ئەمە دەفەرموێت: ئێوە و ژنەکانتان بە قسە بەڵێنتان دا و بە ئەنجامتان گەیاند، گوتتان ”بێگومان ئێمە ئەو نەزرانەمان* جێبەجێ دەکەین کە نەزرمان کردبوو بۆ شاژنی ئاسمان، بخوور دەسووتێنین و شەرابی پێشکەشکراوی پێشکەش دەکەین.“\n«کەواتە فەرموون، بەڵێنەکانتان بهێننە دی و نەزرەکانتان بپارێزن! ٢٦ بەڵام ئەی هەموو ئەو خەڵکەکەی یەهودا کە لە میسر نیشتەجێن، گوێ لە فەرمایشتی یەزدان بگرن: ”من بە ناوی مەزنی خۆم سوێند دەخۆم، لەمەودوا کەس لە خەڵکی یەهودا لە هەموو خاکی میسر ناوی من بەسەر زاریدا نایەت، کە بڵێت: ’بە یەزدانی زیندووی باڵادەست.‘ ٢٧ ئەوەتا من بۆ خراپە نەک بۆ چاکە چاودێرییان دەکەم، جا هەموو پیاوانی یەهودا، ئەوانەی لە خاکی میسرن، بە شمشێر دەکوژرێن و بە قاتوقڕی دەمرن، هەتا ئەوەی کەسیان لێ نامێنێتەوە. ٢٨ ئەوانەش کە لە شمشێر دەرباز دەبن لە خاکی میسرەوە دەگەڕێنەوە بۆ خاکی یەهودا، خەڵکانێکی کەم دەبن. ئینجا هەموو پاشماوەی یەهودا ئەوانەی هاتنە میسر تاکو لەوێ بژین، دەزانن قسەی کێ سەردەگرێت، هی من یان هی ئەوان.“»\n٢٩ یەزدان دەفەرموێت: «”ئەمەش نیشانەیە بۆ ئێوە، من لەم شوێنە سزاتان دەدەم، بۆ ئەوەی بزانن هەر دەبێت قسەی من سەربگرێت کە لە دژی ئێوەیە و بۆ خراپەیە.“ ٣٠ یەزدان ئەمە دەفەرموێت: ”ئەوەتا من حۆفرەعی فیرعەونی میسر دەدەمە دەست دوژمنەکانی کە دەیانەوێ بیکوژن، وەک چۆن سدقیای پاشای یەهودام دایە دەست نەبوخودنەسری پاشای بابل، ئەو دوژمنەی دەیویست بیکوژێت.“»


הבשורה על-פי מרקוס 15 HHH – مەرقۆس 15 KSS | Biblica\nהבשורה על-פי מרקוס 15 HHH – مەرقۆس 15 KSS\n6لە هەر جەژنێکدا فەرمانڕەوا بەگوێرەی داواکاری خەڵکەکە بەندکراوێکی ئازاد دەکرد. 7پیاوێک بە ناوی باراباس لەگەڵ یاخیبووان گیرابوو کە لە ڕاپەڕینەکەدا کوشتاریان کردبوو15:7 لەو سەردەمە یاخیبووان لە دژی ئیمپڕاتۆریەتی ڕۆمانی ڕاپەڕینێکیان ئەنجام دابوو.. 8ئینجا خەڵکەکە هاتن و داوایان کرد ئەوەیان بۆ بکات کە هەمیشە دەیکرد بۆیان.\n21ڕێبوارێک لە کێڵگە دەهاتەوە، ناوی شیمۆنی کورێنی15:21 گەورەترین شار لە وڵاتی لیبیا لەم سەردەمەدا. بوو، باوکی ئەسکەندەر و ڕوفوس، ناچاریان کرد خاچەکەی ئەو هەڵبگرێت. 22ئینجا عیسایان بردە شوێنێک کە پێی دەگوترا گولگۆسا، واتە «شوێنی کاسەسەر». 23شەرابی تێکەڵ بە موڕیان15:23 موڕ: بۆنێک بووە بۆ کەمکردنەوەی ئازار تێکەڵ بە شەراب کراوە. پێدا، بەڵام نەیخواردەوە. 24لە خاچیان دا و جلەکانیان دابەش کرد، تیروپشکیان لەسەر کرد، بۆ ئەوەی بزانن هەریەکەیان چی بەردەکەوێت.\n25کاتێک لە خاچیان دا کاتژمێر نۆی15:25 یۆنانی: کاتژمێری سێ. بەیانی بوو، 26ناونیشانی تاوانەکەشی نووسرابوو:\n27دوو دزیشیان لەگەڵی لە خاچ دا، یەکێک لەلای ڕاستی و ئەوەی دیکەش لەلای چەپی. ] 28نووسراوە پیرۆزەکە هاتە دی کە دەڵێت: [لە ڕیزی تاوانباران دانرا.]15:28 ئیشایا 53:12.[29ئەوانەی بەوێدا تێدەپەڕین، جنێویان پێی دەدا و سەریان بادەدا و دەیانگوت: «ها! ئەی ڕووخێنەری پەرستگا و بنیادنەرەوەی لە سێ ڕۆژدا، 30خۆت ڕزگار بکە و لە خاچەکە دابەزە.» 31بە هەمان شێوە کاهینانی باڵا و مامۆستایانی تەورات گاڵتەیان دەکرد و بە یەکتریان دەگوت: «خەڵکی دیکەی ڕزگار کرد، بەڵام ناتوانێ خۆی ڕزگار بکات! 32با ئێستا مەسیحی پاشای ئیسرائیل لە خاچەکە دابەزێت، تاکو ببینین و باوەڕ بهێنین.» ئەوانەش کە لەگەڵی لە خاچ دەدران قسەیان پێ دەگوت.\n33کە بووە کاتژمێر دوازدە15:33 یۆنانی: کاتژمێری شەشەم. تاریکی باڵی بەسەر هەموو زەویدا کێشا هەتا کاتژمێر سێ15:33 یۆنانی: کاتژمێری نۆیەم.. 34لە کاتژمێر سێ، عیسا بە دەنگێکی بەرز هاواری کرد: «[ئێلی، ئێلی، لەما شەبەقتانی؟]» کە بە واتای [خودای من، خودای من، بۆ وازت لێ هێنام؟]15:34 زەبوورەکان 22:1 دێت.\n38پەردەی پەرستگاش لە سەرەوە هەتا خوارەوە شەق بوو و بوو بە دوو پارچەوە. 39ئەو سەرپەلەی15:39 وشە یۆنانییەکە مەبەست لە سەرکردەی سەد سەربازە لە سوپای ڕۆم. بەرامبەر عیسا ڕاوەستابوو، گوێی لە هاواری بوو و بینی چۆن گیانی سپارد، گوتی: «بەڕاستی ئەم کەسە کوڕی خودا بوو!»\nKSS : مەرقۆس 15


گرێبەستی چەک لەگەڵ رووسیا بە بەهای ملیاران دۆلار - Yalla\nئەمەل سەقەر – یەڵڵا/بەغدا\nحکومەتی عێراق ئێستا ئامادەکاری دەکات بۆ خولی دووەمی کڕینی چەک کە ژمارەیەک گرێبەست لەخۆ دەگرێت لەگەڵ رووسیادا، کە لەگەڵ واقیعی ئێستا و قەیرانی داراییدا بگونجێت کە عێراق پێیدا تێپەڕ دەبێت.\nسعد حەدیسی، وتەبێژی فەرمی حکومەتی عێراق، بە یەڵڵای راگەیاند: “ئێمە وەک حکومەت دەمانەوێت سەرچاوەی چەکەکانمان زۆر بکەین و سوود وەربگرین لە پەیوەندییەکانمان لەگەڵ ئەو وڵاتانەی کە ئەزموونیان هەیە لە بواری پیشەسازی سەربازی، بەتابیەتی کە داواکارییەکی بەردەوام لەسەر چەک و تەقەمەنی و کەلوپەلی سەربازی هەیە لەبەر ئەو جەنگە بەردوامەی لە دژی رێکخراوی داعش هەمانە.”\nپەیوەندییەکانی نێوان عێراق و رووسیا بەرەو پێشچونی بەرچاو بە خۆیەوە دەبینێت و هەردوو وڵات لە هەوڵدان بۆ پتەو کردنی پەیوەندییەکانیان بە تایبەتی لە بواری سەربازی و تەکنیکی و ئابووری و بوارەکانی نەوت و گازدا.\nدەربارەی ئەم بابەتەش حەدیسی وتی: “هەر لە سەرەتای دروستبوونی حکومەتەوە ستراتیژییەتی عێراق لەسەر ئاستی سیاسەتی دەرەوە لەسەر بنەمای باشترین پەیوەندی لەگەڵ وڵاتانی جیهاندا بنیاتنراوە”، و وتیشی “لایەنی رووسیی دەستپێشخەرییەکی باشی کردوە بۆ هاوکاریی بە تایبەتی لە بواری چەک و سەربازییدا”.\nموەفەق روبێعی ئەندامی لیژنەی ئاسایش و بەرگری پەرلەمان بە یەڵڵای راگەیاند: “عێراق بە دوای گرێبەستی نوێدا دەگەڕێت کە ئەو مەرجانە دەستەبەر بکات کە لەگەڵ دۆخی ئێستای عێراقدا دەگونجێت و بە جۆرێک کە شێوازی پارەدان و دڵنیایی ئاسان بێت و بتوانێت لە ماوەیەکی کورتدا بۆی دابین بکات.”\nروبێعی ئاماژەی بەوەش کرد کە عێراق هەوڵی فراوانکردنی گرێبەستە سەربازییەکانی دەدات لەگەڵ رووسیادا بۆ چەند هۆکارێک کە گرنگترینیان بریتین لە “بەڵێنی رووسیا بۆ حکومەتی عێراق کە ئاسانکاری پێویست بکات بۆ تەواوکردنی سەوداگەرییەکانی ئەو چەکانەی کە داوای کردووە، لەگەڵ ئەوەشدا زۆرێک لە پێکهاتەی سوپای عێراقی بە چەکی رووسی راهێندراون، هەر بۆیە پێویستییان بە بەکاربردنی پارەیەکی زۆر نییە بۆ مەبەستی راهێنانیانی سەربازی.”\nلەم دواییانەدا لایەنی رووسی لە لای خۆیەوە بۆ دەزگاکانی راگەیاندنی ئاشکرا کرد کە حکومەتی عێراق زیاتر لە ٢٠ (بانتسیر- ئێس ١ ئێن) و ٤٠ هێلیکۆپتەری جەنگی (می-٣٥) و (می-٣٨)ی بەدەست گەیشتووە لە میانی ئەو رێککەوتنانەی لەگەڵ رووسیا لە ساڵی ٢٠١٢ و ٢٠١٣ کردوویەتی لەگەڵ کۆمپانیایەکی چەکی رووسی “رووس ئۆبۆرۆن ئاکسبپۆرت” و لە ساڵی ٢٠١٤ەوە دەستی بە پێدانی پارەکانی کردووە.\nباتسەر یکێکە لەو ئامێرە سەربازییانەی کە تەنها پێنج وڵات لە جیهاندا هەیەتی کە تایبەتە بە رووبەڕووبوونەوەی فڕۆکە و هەروەها دژە موشەکیشە.\nلەم دواییەدا دەزگاکانی رایگەیاندنی رووسیا لێدوانێکی کۆنستانتین ماکیبینکۆتفیزی جێگری بەڕێوەبەری سەنتەری توێژینەوەکانی ستراتیژی و تەکنۆلۆژیای رووسی بڵاوکردەوە کە دەڵێت ئێستا هەردوو وڵات لە دانووستاندان بۆ دابینکردنی ٣٠ هەلیکۆپتەری می-٢٨ و ٤٢ دانە لە سیستەم م/ت بانتیسیر و چاوەڕوان دەکرێت پاکێجی دووەمی رێککەوتنەکان ئیمزابکرێن بۆ دابینکردنی فرۆکەی میگ – ٢٩ و زرێپۆش. ماکیبینکۆ دەڵێت: “رووسیا فرۆکەی جۆری (سو) و (میگ) و هەلیکۆپتەری (می-٢٨) و چەندین کەرەستەی سەربازی دیکەی بۆ عێراقی دابینکردووە.”\nئەمیر ساعدی شیکەرەوەی سیاسی بە یەڵڵای راگەیاند: “عێراق سەرکەوتوبوو لە بەکارهێنانی پەیوەندییەکانی لەگەڵ رووسیادا بەتایبەتی لە گرێبەستەکانی چەکدا، کە وەک کارتێک بۆ پەستان خستنە سەر ئەمریکا بەکاری دەهێنێت.”\nسیاسییەکانی عێراق بە بەردەوامی ئەمریکایان بە تۆمەتی نەناردنی چەک و پێداویستی بۆ عێراق تۆمەتبار دەکرد، هەر بۆیە ساعدی دەڵیت: “بەستنی ئەم دوو گرێبەستە پەیامێکی ئاشکرایە بۆ ویلایەتە یەکگرتوەکانی ئەمریکا تا تێبگات ئەگەر بەو شێوەیە بەردەوام بێت، ئەوا عێراق ئەلتەرناتیڤی هەیە.”\nساعدی ئاشکراشی کرد کە “رووسیا دەرگای بە رووی عێراقدا کردووەتەوە و ئێرانیش لەم نێوەندەدا رۆڵێکی ئەرێنی گێڕاوە، لەگەڵ ئەوەشدا رووسیا هەوڵ دەدات بە کردنەوەی خەزێنە ستراتیجییەکانی لەبەردەم عێراق و دابین کردنی پێداویستییەکانی لە چەک وتەقەمەنی، هاوسەنگی هێز رێکبخاتەوە لە رۆژهەڵاتی ناوەڕاستدا.\nshort URL: https://yallairaq.com/ku/js6iu


ئێواره‌یه‌ک بۆکورته فلیمی کوردی له‌شاری تۆرۆنتۆ – Denegkan\nئێواره‌یه‌ک بۆکورته فلیمی کوردی له‌شاری تۆرۆنتۆ\nbydengekan\tJuly 28, 2009\tتایبەت\nبه مه‌به‌ستی ناساندن و گه‌شه‌ی سینه‌مای کوردی وکردنه‌وه‌ی ده‌روازه‌یه‌ک بۆ ڤیستیڤاڵی ساڵانه‌ی فیلم، په‌یوه‌ندی کوردی دژی جینۆساید هه‌ڵده‌ستێ به سازدانی ئێواریه‌ک بۆ به‌رێز جه‌بار حه‌مه‌د ،بۆ پیشاندانی هه‌ڵبژارده‌یه‌ک له چه‌ند کورته فیلمێکی دۆکیو‌مه‌نتری کوردی له شاری تۆرۆنتۆی که‌نه‌دا .\nبه ئومێدی ئه‌وه‌ی ئه‌م هه‌نگاوه‌مان ئاسانکاریه‌ک بێت بۆ چوونه ناو دنیای سینه‌ما و گه‌یاندنی هونه‌رو ڕێچکه‌ی سینه‌ماسازانی کورد به جیهان به گشتی و که‌نه‌دا به‌تایبه‌تی.\nئومێدی ئاماده‌بوونتان ده‌که‌ین بۆ ئه‌م ئێواره‌یه و به خێر هاتنی هه‌موولایه‌ک ده‌که‌ین.\nToronto, ON, M1K 1N8\nBrichmount – Danfortn Rd\nکات و ڕۆژ:\n4pm bo 7pm\nبۆزانیاری زیاتر په‌یوه‌ندی بکه‌ن به‌م ژماره ته‌له‌فونانه‌وه:\n416 826 3433\n416 707 5976\n519 820 2120\n1-خه‌نه‌به‌ندان….هیوا ئه‌مین نه‌جات\n3-خاتو به‌دبه‌خت….خالید حه‌مه‌لاو\n4-ڕۆژێکی به‌فر….حسێن جیهانی\n5-مین و تابلۆ….حسێن جیهانی\nPrevious هێزێک بۆ گۆڕان …. سامان قادر\nNext نیوه‌ی خه‌ڵکی کوردستان به‌شداری سیناریۆی هه‌ڵبژاردنه‌کانی نه‌کردووه !


ئوباما به‌رگری له ریکۆرد وه یاخود پێشینه‌ی تۆمارکراوه‌ی ده‌کات له دژی تیرۆریزم\nسه‌رۆکی وڵاته یه‌کگرتووه‌کان ئوباما دوواترین ووتاری ئاسایشی نیشتمانی بۆ به‌رگری کردن له ریکۆرد وه یاخود پێشینه‌ی دژه تیرۆری به کار هێنا و داڕشتنی ئه‌وه‌ی که ئه‌و له‌و بروایه‌دایه که ده‌بێ ببێته پرینسیپه‌کانی رێنمایی بۆ به‌رێوه‌به‌رایه‌تیه نوێه‌که که له مانگی یه‌ک له کۆشکی سپی ده‌ست به کار ده‌کات.\nئوباما که له رۆژی سێشه‌ممه له بنکه‌ی ئاسمانی تامپا له ئیاله‌تی فلۆریدا بۆ هێزه‌کان دووا ووتی له ماوه‌ی 8 ساڵی رابوردوودا هیچ رێکخراوه‌یه‌کی تیرۆریستی بێگانه پێێ نه‌کرا پلانێک دا بڕێژێ و سه‌رکه‌وتووانه هێڕشێک له وڵاته‌که‌ماندا ئه‌نجام بدات، ووتیشی له‌به‌ر ئه‌وه نه‌بوو که هه‌وڵیان نه‌دا، ئه‌مه کاری ئێوه بوو که رێگه‌تان نه‌دا.\nئوباما دید و بۆچوونه‌کانی خسته روو له باره‌ی بارودۆخی شه‌ری دژ به تیرۆر پاش هه‌ردوو تیرمه‌که‌ی و به گه‌رمی چه‌پڵه‌ی لێدرا کاتێک ووتی ئه‌سامه بن لادن مرد، ئه‌و به شانازیه‌وه باسی ئه‌وه‌ی کرد که هاته سه‌ر کار 180،000 هه‌زار سه‌رباز له عێراق و ئه‌فغانستاندا هه‌بوون، به‌ڵام ئێستاکه گه‌یشتوه‌ته 15،000 هه‌زار.


قوباد تاڵەبانی: پێویستمان به‌یه‌كگرتووی هه‌یه – سنور میدیا\nقوباد تاڵەبانی: پێویستمان به‌یه‌كگرتووی هه‌یه\nقوباد تاڵەبانی، رووداوەكەی دوێنێی چیای مەتینا، كە بووە هۆی شەهیدو برینداربوونی 9 پێشمەرگە، بە رووداوێكی دڵتەزێن وەسفدەكات و راشیدەگەیەنێت، دۆخەكە وا دەخوازێت هەموو لایەكمان لە قسە و كردار و هەڵوێستماندا بەرپرسیارانە مامەڵە بكەین و لەم دۆخەدا لە هەمووكات زیاتر پێویستمان بە یەكڕیزی و بیركردنەوەی ورد و دانبەخۆداگرتن هەیە.\nجێگری سەرۆكی حكومەتی هەرێم لە پەیامێكدا كە لەئەكاونتی خۆی لە تۆڕی كۆمەڵایەتی فەیسبوك بڵاویكردووەتەوە، لەبارەی رووداوەكەی چیای مەتینا نوسویەتی:” رووداوێكی دڵتەزێن بوو كە بووە مایەی نیگەرانی و پەرۆشی هەموو كوردێكی دڵسۆز و نیشتمانپەروەر”.\nقوباد تاڵەبانی راشیگەیاندووە، گەلەكەمان لە رابردوودا تاڵی و ناخۆشی زۆری بینیوە بەهۆی ئاڵۆزی و شەڕی نێوان لایەنە كوردییەكانەوە، بۆیە حەق نییە ئەم گەلە خێرنەدیوە لەوە زیاتر تووشی دڵەڕاوكێ و نیگەرانی بكرێت. دۆخەكە وا دەخوازێت هەموو لایەكمان لە قسە و كردار و هەڵوێستماندا بەرپرسیارانە مامەڵە بكەین و لەم دۆخەدا لە هەمووكات زیاتر پێویستمان بە یەكڕیزی و بیركردنەوەی ورد و دان بەخۆداگرتن هەیە، بۆ ئەوەی هەرێمی كوردستان و گەلی كورد بەگشتی لەو مەترسییانەی هەن پارێزراوبێت.\nجێگری سەرۆكی حكومەت، ئاماژەی بەوەشكردووە، بەرهەمی ئاڵۆزی و ناكۆكییەكانی رابردوومان، تەنیا شكست و بێهیوایی بووە بۆ گەلەكەمان، تا ئێستاشی لەگەڵدابێت ئێمە باجی شەڕی خۆكوژی و ئاڵۆزییەكانی رابردوومان دەدەین. ئەگەر لەم قۆناغەشدا بەردەوام بین لەسەر هەڵە كوشندەكانی رابردوو، بێ گومان دەرەنجامەكەی شكست و بێهیواییەكی گەورەتر دەبێت بۆ هەموو كورد. بۆیە ئێستا هەموو لایەكمان لەبەردەم بەرپرسیارێتییەكی گەورەداین و دەبێت هەموو هەوڵێكمان بە ئاراستەی چارەسەركردن بێت نەك ئاڵۆزتركردنی دۆخەكە؛ با ژیرانە و خەمخۆرانە و كوردانە و بەرپرسیارانە كێشەكان چارەسەر بكەین.\nقوباد تاڵەبانی، وێڕای سەرەخۆشی كردن لە كەسوكاری پێشمەرگە شەهیدەكانی چیای مەتینا و هیوای زوو چاكبوونەوە بۆ بریندارەكان، هیوای ئەوەی خواستووە بە حیكمەت و دانایی، پێش بە دووبارەبوونەوەی رووداوی دڵتەزێنی دیكە بگرین.


8 ی مارس!\nهه‌ندێک له خاڵه لاوازه‌کانی بزوتنه‌وه‌کانی ژنان\nله سه‌ر ئاستی جیهان و ناوچه‌یی\n- به‌هێز بونی ڕاسیزم و لیبرالیزم و ئیسلامی سیاسی له‌سه‌ره‌نجامی بێهێزی بزووتنه‌وه‌ی چه‌پ.\n- زۆرینه‌ی قسه‌که‌ران و ڕابه‌رانی یه‌کسانی ژن و پیاو (فیمینیسته‌کانن) که خودی فیمینیزم و زۆرینه‌ی باڵه‌کانی له هه‌ناوی به‌ره‌ی ڕاست و لیبرالیزمه‌وه ده‌رچووه. ئه‌مانه‌ش ئامانجیان گۆڕینی سیسته‌می سیاسی نیه به‌ره‌و یه‌کسانی و دادپه‌روه‌ری کۆمه‌ڵایه‌تی، به‌ڵکو ته‌نها بۆ هه‌ندێک ڕیفۆرمه له‌ناو خودی ده‌سه‌ڵاته نایه‌کسانه‌کاندا.\n- به‌ڕاده‌یه‌کی زۆر تا ئێستاش بزوتنه‌وە و خه‌باتی ژنان هێشتا له ئاستی په‌رچه‌کرداردایه، تا ئه‌وه‌ی که به‌شدار بێت له بیناکردندا.\n- زۆر جار بزوتنه‌وه‌کانی ژنان هه‌وڵه‌کانیان ىۆ بەدەسەڵات گه‌یشتنی ژنانه و جێگاگرتنه‌وه‌ی پیاوان و وه‌رگرتنی ئه‌و پۆستانه‌یه که پیاوان هه‌یانه، نه‌ک گۆڕینی سیسته‌مه سیاسیه‌کان به‌به‌رژه‌وه‌ندی کۆمه‌ڵگه و مافه‌کانی مرۆڤ به ژن و پیاوه‌وه.\n- به‌ده‌ر له‌وه‌ی که ئایدیۆلۆجیای سیسته‌مه سیاسیه‌کان ڕۆڵی " ژن بون" و "پیاوبون" "قوربانی" و "تاوانبار"یان داهێناوه و چه‌سپاندوه، هەر ئەمەش بوەتە بەشێک لە خەسلەتەکانی ڕەوتە جیاوازەکانی ژنان. بۆیە شێوەی کارکردن بۆ وه‌لانانی ئه‌م سیستمه لە چوارچێوەی ئەو ڕێکخراوانەوە وابه‌لاڕێدا براوه که بوه‌ته ڕێگر بۆ تێگەیشتنی بزوتنەوەی ڕاستەقینەی یەکسانیخواز، لەهەمان کاتدا شێوەی کاری ئەم ڕەوتانە بوەتە ڕێگریش له‌به‌رامبه‌ر هاتنه مه‌یدانی ئه‌و پیاوانه‌شدا که له‌گه‌ڵ سیستمێکی یه‌کسان و دادپه‌روه‌ردان، به‌تایبه‌ت له کوردستان.\n- زۆرێک لە بزوتنه‌وه‌کانی ژنان ئامانجیان دروستبونی عاله‌مێکی ژنانه‌یه له‌به‌رامبه‌ر عاله‌می پیاوانه‌دا، که ئه‌مه ڕێک پێچه‌وانه‌کردنه‌وه‌ی هاوکێشه‌که‌یه به‌باره‌که‌ی تریدا و دوباره دروستکردنه‌وه‌ی هه‌مان بارودۆخه که نیوه‌ی کۆمه‌ڵگای به‌شه‌ری ده‌بێت ده‌سه‌ڵاتی هه‌بێت به‌سه‌ر نیوه‌که‌ی تریدا.\n- تا ئیستاش زۆربه‌ی "ڕابه‌رانی" ژنان وه‌ک قوربانی دەناسێنرێن و قبوڵدەکرێن، له قاڵبی گوناح و داماودا دەناسێنرێن تا نەچنە ئەو ئاسته‌ی که به ئیراده‌وه و به‌بێ منه‌ت و به‌بێ به‌راوردکردنی خۆی به پیاو به‌ڵکو شان به‌شانی ئه‌وان هه‌نگاو بۆ گۆڕینی سیستمی به‌ڕێوه‌بردنی کۆمه‌ڵگا بنێت به‌به‌رژه‌وه‌ندی هه‌ردوک ژن و پیاو. تەنانەت زۆرجار یاخیبون و ئازادی و ئازایەتیش دوبارە دەچێتەوە قاڵبی قوربانی. کە ئەمە خۆی لەبەرژەوەندی سیستەمە سیاسیەکاندایە بە تایبەت لە ئەوروپا.\n- به‌داخه‌وه ئه‌م سیفه‌تانه‌ش که بزووتنه‌وه‌کان هه‌یانه له زۆربه‌ی زۆری تاکه‌کانی کۆمه‌ڵگاشدا ڕه‌نگی داوه‌ته‌وه و بوه‌ته به‌شێک له خه‌سله‌تی شه‌خسی و کۆمه‌ڵایه‌تی و له ناو ژیانی ڕۆژانه‌شدا به‌ریده‌که‌وین.\n- پرسی ژنان پرسێکی تەواو سیاسیە، بەڵام ڕێکخراوەکانی ژنان ناتوانن دەوری ئەوە ببینن کە ڕاستەوخۆ دەستکەوتی یاسایی و ئابوریان بۆ پرسی یەکسانی هەبێت، چونکە ئاشکرایە کە ڕێکخراوەکان دەسەلاتداران و بەڕیوەبەرانی کۆمەڵگا نین، بەڵکو ئەوە خودی دەسەلات و سیستەمە سیاسیەکەیە. بۆیە کاری ڕێکخراوەکان هەڵخڕاندنی کۆمەڵگایە لەدەوری ئامانجە کورتماوە و ستراتیجیەکانیدا سەبارەت بە پرسی یەکسانی و دادپەروەری کۆمەڵایەتی، وە لەو ڕێگایەوە دەست بۆ ڕێکخستنی ژنان و پیاوانی چالاکی ئەو مەیدانە ببەن بۆ گۆڕینی سیستمی سیاسی و یاسایی بەبەرژەوەندی ئەم پرسە. ئەمە شان بەشانی ئەو بزوتنەوە سیاسیەی کە پایەکانی لەسەر یەکسانی و دادپەروەری داڕێژراون.\nتیبینى: ئەم وتارە هەرچەندە بۆ هەشتى مارسى ٢٠١٧ نوسراوە بەلام بۆ ئیستاش گونجاوە


- بەهۆی هەڵبژاردنی ئەنجومەنی شارەوانیی سلێمانییەوە [ زۆرتر... 👁] ✖ ✖ ✖ 0 0 ✔ 80% ✍ هـ.ب. 30-8-2010 11:19:23\n👁 ئەم بابەتە 8,001 جار بینراوە\n👁 ئەم بابەتە 8,324 جار بینراوە\n👁 ئەم بابەتە 6,967 جار بینراوە\n- تا 05-08: وەزارەتی رۆشنبیریی ینک لە گۆڕەپانی پەی [ زۆرتر... 👁] ✖ ✖ ✖ 0 0 ✔ 66% ✍ هـ.ب. 30-8-2010 11:21:25\n👁 ئەم بابەتە 8,880 جار بینراوە\n👁 ئەم بابەتە 7,145 جار بینراوە\n- دوو دیپلۆماسیی ئێڕاقی کە لە ئامریکا کاریان دەکرد [ زۆرتر... 👁] ✖ ✖ ✖ 0 0 ✔ 66% ✍ هـ.ب. 30-8-2010 11:21:22\n👁 ئەم بابەتە 6,047 جار بینراوە\n- سەردانی د. بەرهەم ساڵح بۆ گەڕەکە هەژارەکانی شاری [ زۆرتر... 👁] ✖ ✖ ✖ 0 1 ✔ 78% ✍ هـ.ب. 30-8-2010 11:21:22\n👁 ئەم بابەتە 8,208 جار بینراوە\n- دەستپێکردنی پڕۆسەی کوتان لە باشووری کوردستاندا ل [ زۆرتر... 👁] ✖ ✖ ✖ 0 0 ✔ 84% ✍ هـ.ب. 30-8-2010 11:21:24


شازاده‌ی جێنشینی سعودییه: ئه‌وكه‌سانه‌ی ده‌ستگیركراون ئاماده‌ن پاره‌كانیان بده‌نه‌وه به ده‌وڵه‌ت\nزۆررینه‌ی ئه‌و كه‌سانه‌ی له سعودیه به تۆمه‌تی گه‌نده‌ڵیی ده‌ستگیركراون ئاماده‌ن پاره‌كانیان ڕاده‌ستی ده‌وڵه‌ت بكه‌نه‌وه.\nمحه‌ممه‌د سه‌لمان شازاده‌ی جێنشینی سعودیه به ڕۆژنامه‌ی نیویۆرك تایمزی ئه‌مه‌ریكی ڕاگه‌یاند: له سه‌دا 95ی ئه‌وانه‌ی به تۆمه‌تی گه‌نده‌ڵی ده‌ستبه‌سه‌ركراون ڕه‌زامه‌ندییان نیشانداوه پاره‌كانیان راده‌ستی ده‌وڵه‌ت بكه‌نه‌وه.\nمحه‌ممه‌د سه‌لمان وتیشی: نزیكه‌ی له سه‌دا یه‌كی تۆمه‌تباره‌كان بێتاوانییان سه‌لماندووه‌و دۆسییه‌كانیان داخراوه، له سه‌دا چواریشیان تۆمه‌ته‌كه‌نیان ره‌تكردووه‌ته‌وه‌و داوایان كردووه دادگا كه‌یسه‌كانیان یه‌كلایی بكاته‌وه.\nسه‌ره‌تای ئه‌م مانگه و له چوارچێوه‌ی ڕووبه‌ڕووبوونه‌وه‌ی گه‌نده‌ڵیی هه‌ڵمه‌تێكی ده‌ستگیركردن له سعودیه ده‌ستیپێكرد‌و تائێستا 208 كه‌س له خاوه‌نكار و ئه‌میر و وه‌زیر ده‌ستگیركراون.\nشازاده‌ی جێنشین له‌باره‌ی ئه‌و هه‌ڵمه‌ته‌وه ده‌ڵێ: له ساڵی (2015)ه‌وه تیمێكیان بۆ كۆكردنه‌وه‌ی زانیاری له‌سه‌ر گه‌نده‌ڵییه‌كان دروستكردووه، چونكه به‌پێی پێشبینییه‌كان له سه‌دا 10ی خه‌ری حكومه‌ت به‌هۆی گه‌نده‌ڵییه‌وه به‌هه‌ده‌ر دراوه.


“دەیان خاوەن پلە تایبەتیان لەنێو دایە”\nباسنیوز 09/12/2019 - 13:29 بڵاوکراوەتەوە لە عێراق\nدەستەی نەزاهەی عێراق ئاشکرای کرد کە فەرمانی دەستگیرکردنی ٢٢٦ تۆمەتبار دەرکراوە کە لە نێوانیاندا ٩ وەزیر و دەیان خاوەن پلەی تایبەتیان لەنێو دایە.\nبەپێی راگەیاندراوێکی دەستەی نەزاهەی عێراقی کە وێنەیەکی دەست (باسنیوز) کەوتووە، لە چوارچێوەی کارەکانی فەرمانگەی لێکۆڵینەی دەستەی نەزاهە، فەرمانی گرتنی ٢٢٦ کەس دراوە کە دووانیان ئیستا وەزیرن، پێنجیان لە سەردەمی حکوومەتەکەی عەبادی و دووانیشیان لە پێشووتر وەزیر بوون.\nهەر لەنێو ئەوانەی فەرمانەکەیان بۆ دەرکراوە، ١٢ ئەندامی پەرلەمانی عێراق هەن کە ١٠ کەسیان ئێستاش پەرلەمانتارن. لەگەڵ بریکاری وەزارەتێکی ئێستای حکوومەتی عێراق و پێنج بریکاری وەزارەت لە حکوومەتەکانی پێشووی عێراق.\nبەپێی راگەیاندراوەکە، فەرمانی دەستگیرکردن و بانگکردنە بەردەم دادگا بۆ پارێزگارێکی ئێستای عێراق و ١١ پارێزگاری پێشوو، ١١٨ ئەندامی ئێستای ئەنجومەنی پارێزگاکانی عێراق، ١١ ئەندامی ئەنجومەنەکانی پێشووی پارێزگاکانی عێراق، ٣٢ بەڕێوەبەری گشتی کە ١٩یان ئێستاش لە پۆستەکانیاندان لە وەزارەتەکانی (نەوت، کارەبا، پەروەردە، تەندرووستی، پیشەسازی و دیوانی وەقفی سوننی)ن. لەگەڵ ١١ بەڕێوەبەری پێشوو لە (ئەنجومەنی وەزیران، ئەمیندارێتیی بەغدا، وەزارەتی خوێندنی باڵا، تەندرووستی، شارەوانی، ئاوەدانکردنەوە، گواستنەوە و پیشەسازی)، لەگەڵ دوو بەڕێوەبەری گشتیی پێشووی وەزارەتەکانی پیشەسازی و گواستنەوە.\nدەستەی نەزاهەی عێراق جەختی کردووەتەوە کە سەرجەمی فەرمانی گرتنەکان لەم دواییانە ٢٥٦ فەرمان بوون، ٥١ فەرمانی گرتن جێبەجێ کراوە، ٦٨ تۆمەتباریان ڕەوانەی دادگاکانی دیکە و دادگای تایبەتمەند یان لایەنەکانی دیکەی لێکۆڵینەوە کراون.


هەواڵ / ئابوری :: پێش 4 هەفتە  :: 158 جار بینراوە\nله كۆبوونه‌وه‌ی دوێنێی سه‌رۆكی حكومه‌تی هه‌رێمی كوردستان له‌گه‌ڵ 60 وبه‌رهێنه‌ری هه‌رێمی كوردستان هەزار پرۆژەی گەورەی وەبەرهێنان راگه‌یاندرا فاروقی مه‌لا مه‌سته‌فاش ئاماژه به‌وه ده‌كات، سه‌رۆكی حكومه‌ت ئامانجی بوو له نزیكه‌وه گوێ له وه‌به‌رهێنه‌ران بگرێت.\nڕۆژی سێشه‌ممه، 28ی كانونی دووه‌م، مەسرور بارزانی، سەرۆکی حکومەتی هەرێمی کوردستان لەگەڵ 60 وبه‌رهێنه‌رو خاوه‌نكاری هه‌رێمی كوردستان کۆبووەوە له كۆبوونه‌وه‌كه‌دا محه‌مه‌د شوكری سه‌رۆكی ده‌سته‌ی وه‌به‌رهێنان هەزار پرۆژەی گەورەی وەبەرهێنانی خسته به‌رده‌م وه‌به‌رهێنه‌ران.\nبه‌پێی قسه‌ی وەبه‌رهێنه‌ران له كۆبوونه‌وه‌كه‌ی دوێنێدا حكومه‌تی هه‌رێم رایگه‌یاندووه وەبەرهێنانی هەرێمی کوردستان لە چوارچێوەی ماستەرپلانێکدا رێکدەخه‌نه‌وه و یاسای وەبەرهێنانیش هەموار دەکرێتەوە.\nله‌و كۆبوونه‌وه‌یه‌دا د. محه‌مه‌د شوكری، سەرۆکی دەستەی وەبەرهێنانی کوردستان رایگەیاند "لە چەند رۆژی داهاتوودا نزیکەی هەزار پرۆژەی گەورەی وه‌به‌رهێنان له بواری كشتوكاڵ و پیشه‌سازی و گەشتوگوزار لە هەرێمی کوردستان رادەگەیه‌نرێت و بانگهێشتی کۆمپانیا خۆماڵییەکانی کرد کە ئەو پرۆژانە جێبەجێبکەن".\nفاروق مەلا مستەفا، سەرمایەداری هەرێمی کوردستان و سه‌رۆكی گروپی كۆمپانیاكانی فاروق، کە یەکێک بوو لە بەشداربووانی کۆبوونەوەکە له لێدوانێكیدا له دوای ته‌وابوونی كۆبوونه‌وه‌كه‌ی دوێنێ شه‌ممه رایگه‌یاند "حكومه‌ت زیاد لە 60 وەبەرهێنەر و خاوەنکاریان بانگهێشتكردبوو هەمووان بۆچوونی خۆیان بەڕاشکاوی خستووەتەڕوو، سەرۆکی حکومەت ئامانجی بوو گوێی لە قسەکانیان بێت و ئەوانیش سەرنجی خۆیان لەسەر کارەکان داوه به حكومه‌ت".


بەرپرسێكی ئەمریكا: ئەگەری بەرپابوونی جەنگی ئەتۆمی هەیە – تۆڕی میدیایی خەڵک\nبەرپرسێكی سەربازی دەركەوتووی ئەمریكا ڕایدەگەیەنێت، واپێدەچێت ئەگەری بەرپابوونی جەنگی ئەتۆمی لەنێوان ویلایەتە یەكگرتووەكان و ڕوسیان یان چین، لەئارادابێت.\nئەدمیراڵ چارڵز ریچارد، فەرماندەیی ستراتیژی لە سوپای ئەمریكا، داوای لە سەركردە سەربازی و سیاسییەكانی ویلایەتە یەكگرتووەكان كرد، بیر لە شێوازیی نوێ بكەنەوە بۆ “بەرپەرچدانەوەی دووژمنكاریی”، لەلایەن ڕوسیا و چینەوە.\nتۆڕی (فۆكس نیوز)ی ئەمریكایی لە زاری ریچاردەوە بڵاویكردەوە”هەر تەنگژەیەك لەنێوان ویلایەتە یەكگرتووەكان و نەیارەكانی دروست ببێت، بەخێرایی بەرەو ململانێیەك دەخلیسكێن كە چەكی ئەتۆمی تێدا بەكاردەهێنرێت”.\nفەرماندەیی سترتیژی “ستار كۆم” لە سوپای ئەمریكادا ئەركی بەرپەرچدانەوزەی هەر هێرشێكی ستراتیژی لەئەستۆدایە كە ویلایەتە یەكگرتووەكان بكاتە ئامانج و بارەگاكەشی لە بنكەی (ئەوفوت)ی ئاسمانییە لە ویلایەتی نبراسكای ناوەڕاستی ئەمریكا.\nئۆپەراسیۆنەكانی ئەو فەرماندەییە، چەندان ئەركی وەك ئۆپەراسیۆنی ئەتۆمی و فەزایی و بەرگری و مووشەكی و هێرشی جیهانی لەخۆدەگرێت.\nبە وتەی ئەدمیراڵ ئەمریكاییەكەش، شێوازە نوێیەكانی بەرپەرچدانەوە، “ئەگەرێكی ڕستەقینەی” جەنگی ئەتۆمی لەخۆدەگرن.


بەڵێنەکانی ئایەتوڵڵا خومەینی بە ئەمەریکا – History Of Kurdistan\nHome / مێژووى جیهان / بەڵێنەکانی ئایەتوڵڵا خومەینی بە ئەمەریکا\nبەڵێنەکانی ئایەتوڵڵا خومەینی بە ئەمەریکا\nگۆران حكيم 2017-10-28\tمێژووى جیهان, نهێنیەکانى مێژوو لێدوان نووسین ناچالاککراوە لە بەڵێنەکانی ئایەتوڵڵا خومەینی بە ئەمەریکا 6,365 Views\nئارام مەحمود ئەحمەد\nسێ رۆژ دوای رۆیشتنی شای ئێران و جێهێشتنی وڵاتەکەی، ئایەتوڵلا خومەینی بە ئەمریکا رادەگەیەنێت، ئەگەر لایەنگرانی بگەنە دەسەڵات، ناردنی نەوت بۆ رۆژئاوا ناوەستێنن و پەیوەندی دۆستانەیان لەگەڵ ئەمەریکا دەبێت. بە پێی بەڵگەنایەک بە رێکەوتی ١٩/١/١٩٧٩ ئایەتوڵلا بە ئەمەریکای راگەیاندووە، کە کۆماری ئیسلامی، شۆڕشی ئیسلامی بۆ وڵاتانی هاوسێی هەناردە ناکات.\nرابەری شۆڕشی ئیسلامی جەختی کردووەتەوە، کە “ئێمە داوالە هاوڵاتیانی وڵاتانی سعودیە و کوەیت و شێخ نشینەکانی کەنداوی عەرەبی یان عێراق ناکەین، بێگانەکان لە وڵاتەکانیان بکەنە دەرەوە، سیاسەتی ئێمە ئەوە نییە، دەستوەربدەینە کاروباری نەتەوەکانیتر.”\nئەم بەڵێنانە بەشێک لە وەڵامەکانی ئایەتوڵلا خومەینی بوون بۆ چوار پرسیاری دەوڵەتی کارتەر لەبارەی داهاتووی بەرژەوەندییەکانی ئەمەریکا لە ئێران، کە بەڵگەنامەکە دوای ٣٥ ساڵ لە ساڵی ٢٠١٣ بڵاوکراوەتەوە.\nرابەری شۆڕشی ئیسلامی ئێران بەرامبەر سەرجەم ئەوانە یەک شتی دەویست، دەوڵەتی ئەمەریکا رێگە بە گەڕانەوەی بۆ ئێران هەموار بکات، ئەمەریکا سود لە کاریگەری خۆی بۆ لابردنی ساپور بەختیار و خۆبەدەستەوەدانی سوپا وەربگرێت.\nئایەتوڵڵا خومەینی لە وەڵامی پەیامەکەی دەوڵەتی کارتەردا وتویەتی:”ئەگەر دەوڵەتی ئەمەریکا لە جیاتی پشتیوانی کردن لە گروپە سیاسەتمەدار و سەربازییە گەندەڵەکان کە لەلایەن هاوڵاتیانەوە پشتیوانی ناکرێن، بڕیار بە گۆڕینی سیاسەتی خۆی بدات –وەک ئەوەی سەرۆک کارتەر و سەرجەم بەرپرسەکان رایانگەیاندووە – و دەستوەردان لە کاروباری ناوخۆی ئێران رابگرێت، ئێمە پەیوەندییەکی دۆستانەمان لە داهاتودا لەگەڵ ئەمەریکا دەبێت.”\nکارتەر و ئایەتوڵڵا خومەینی کەناڵی پەیوەندی نهێنی خۆیان رۆژێک بەر لە راکردنی شای ئێران دانابوو. پیدەچێت رابەری شۆڕش و نێردراوەکەی سودی تەواویان لە کەمکردنەوەی نیگەرانییەکانی ئەمەریکا دوای روخانی حکومەتی پەهلەوی وەرگرتبێت.\nبۆ نمونە لە دیداری دووەمدا، کە رۆژی راکردنی شای ئێران ئەنجام دراوە، ئیبراهیم یەزدی دڵنیایی دەدات بە دیپلۆماتە ئەمەریکاییەکە، کە “ئێمە نامانەوێت سوپا لەناو ببەین” و ئەمەریکا چەکە پێشکەووەکانی وەک فڕۆکەی F14 و موشەکەکانی فۆنیکس و هارپۆن لە ئێران نەباتە دەرەوە.\nبۆ رۆژی دوایی، کە باس لە دەستوری کۆماری ئیسلامی ئێران و شێوازی رەفتار لەگەڵ کەمایەتییە ئایینییەکان کراوە، یەزدی بە روونی وتویەتی:”ئێوە دەتوانن بە یەهودییە ئەمەریکاییەکان بڵێن، نیگەرانی داهاتووی یەهودییە ئێرانییەکان نەبن.”\nکەمینەی یەهودی ئێران کە ٨٠ هەزار کەس بوون لەو کاتەدا گروپ گروپ ئێرانیان جێهیشتووە، بەڵام ئەمەریکا هێشتا ئەمەریکا ئومێدی بە مانەوە لە ئێران و پاراستنی بەرژەوەندییەکانی هەبووە.\nلە کۆتایی دیداری سێیەمدا نێردراوی دەوڵەتی کارتەر داوای کردووە رابەری شۆڕشی ئێران لە جوار لایەنەوە بۆچوونی خۆی دەرببڕێت: داهاتووی سەرمایەی وەگەڕخراوی ئەمەریکا لە ئێران، پەیوەندی سیاسی و سەربازی حکومەتی ئیسلامی لەگەڵ ئەمەریکا، پەیوەندی لەگەڵ یەکێتی سۆڤێتی جاران و بابەتی فرۆشتنی نەوت بە رۆژئاوا.\nلە راستیدا ئەمەریا دەیویست بزانێت ئەگەر ئایەتوڵڵا خومەینی و لایەنگرانی بگەنە دەسەڵات تا چەندێک بەرژەوەندییەکانی دەکەونە مەترسییەوە. وەڵامی رابەری شۆڕش لە ماوەی کەمتر لە ٢٤ کاتژمێردا و بەرەبایەنی (٢٩ مانگی دەی ١٣٥٧ هەتاوی) دەگاتە کارمەندی باڵیۆزخانەی ئەمەریکا لە پاریس.\nلە وەڵامەکانی خومەینیدا وێنای حکومەتێکی ئیسلامی دەکرێت، کە لەوانەیە هاوشێوەی حکومەتی (پەهلەوی) لە بواری سەربازی و ئاسایشیدا لە ئەمریکا نزیک نەبێت، بەڵام وەک دوژمنی کۆمۆنیزم دەمێنێتەوە، پەیوەندییەکی دۆستانەی لەگەڵ واشنتۆن دەبێت، سەقامگیری ناوچەکە تێکنادات و لە هەمووی گرنگتر هەناردەکردنی نەوت بۆ رۆژئاوا و ئەمەریکا ناوەستێنێت.\nئاگادار کردنەوی نەوتی کارتەر بۆ شا\nبەدەستهێنانی نەوتی ئێران یەکێک لە نیگەرانییە گرنگەکانی ئەمەریکا بوو. ئێران بەر لە مانگرنەان رۆژانە پێنج ملیۆن و نیو بەرمیل نەوتی بەرهەم دێنا و ٩% نەوتی هاوردەکراوی ئەمەریکای دابین دەکرد. لەلایەکیترەوە کارتەر نیگەران بوو، کە شا پشتیوانی بەرزکردنەوەی ١٠% بەهای نەوتی بکات. سەرۆک کۆماری ئەمەریکا لە پاییزی ئەو سالەدا بە توندی سای ئاگادارکردەوە، کە بەرزکردنەوەی بەهای نەوت پێویستە زۆر کەم بێت، بە پێچەوانەوە زیان بە ئابوری ئەمەریکا و رۆژئاوا دەگەیەنێت.\nلە بەڵگەنامەکانی ئەمەریکادا، بەڵگەیەک کە بیسەلمێنێت رابەری شۆڕشی ئێران یان نێردراوەکەی بەڵێنێکیان لەسەر بەهای نەوت بە ئەمەریکا دابێت نەدۆزروەتەوە، بەڵام هەرچۆنێک بێت ئایەتوڵلا خومەینی واشنتۆن دڵنیا دەکاتەوە، کە حکومەتی داهاتوو هەناردەی نەوت بۆ رۆژئاوا ناوەستێنێت.\nرابەری شۆڕش وتویەتی:”ئێمە پێویستمان بە داهاتی چاڵە نەوتەکانمانە. ئێمە نامانەوێت لە برسا و بە هۆی جاڵە نەوتەکانەوە بمرین. ئێمە هەر کەسێک نرخێکی گونجاو بدات نەوتی پێدەفرۆشین.” لە هەمانکاتدا نوێنەرەکەی روونی دەکاتەوە، کە کۆماری ئیسلامی تەنیا بۆ ئیسرائیل و ئەفەریقای باشور (رژێمی ئاپارتاید) نەوت نافرۆشێت و ئێران لە بەرامبەر نەوتدا تەنیا دراوی دەوێت، نەک بابەتی وەک چەک.\nهەروەها ئایەتوڵلا خومەینی وتویەتی، کڕینی چەک بۆ ئێران بەسود نازانێت، بەڵام پێشبینی دەکات بۆ گەشەپێدانی ئابوری و کشتوکاڵ بە تایبەتی پێویستی بە ئەمەریکاییەکان دەبێت.\nلەبارەی داهاتووی سەرمایە وەگەڕخراوەکانی ئەمەریکا لە ئێران، رابەری شۆڕشی ئێران بێئاگایی خۆی راگەیاندووە، بەڵام وتویەتی ستراتیژی حکومەتەکەی لەسەر بنەمای بەرژەوەندی و گەشەی وڵاتەکەی دەبێت. بۆ نمونە “یەکەم کاری دەوڵەتی داهاتوو پیشەسازی کشتوکاڵ دەبێت، کە بە تەواوی لەناوبراوە.” بۆ ئەمکارەش لەوانەیە پێویستی بە هاوکاری وڵاتانیتر لەوانە ئەمەریکا دەبێت.\nئێوە باوەڕتان بە خوا هەیە، ئەوان باوەڕیان پێی نییە\nئایەتوڵڵا خومەینی لەبارەی پەیوەندیان لەگەڵ یەکێتی سۆڤێت وتویەتی، ئەگەر روسەکان رێز لە بەرژەوەندی و سەربەخۆیی ئێران بگرن، پەیوەندیمان لەگەڵیان دۆستانە دەبێت.\nئایەتوڵلا خومەینی وتویەتی:”سیاسەتی ئێمە بەرامبەر روسەکان هاوشێوەی سیاسەتی ئێمە بەرامبەر ئەمەریکاییەکان دەبێت. ئێمە مەیلێکی تایبەتیمان بۆ ئەوان یان یادەوەری باشترمان لە ئەوان نییە. ئەگەر بیانەوێت راستەوخۆ یان ناڕاستەوخۆ دەست لە کاروباری ئێمە وەربدەن، بە دڵنیاییەوە بەرگری دەکەین.”\nلێرەدا ئیبراهیم یەزدی رونکردنەوە دەدات، “دەوڵەتی روسیا کافر و بێ باوەڕە. بە دڵنیاییەوە بۆ ئێمە دەبێتە کێشە، کە لەگەڵ روسەکان لێکتێگەیشتنیقوڵمان هەبێت. ئێوە مەسیحین و باوەطان بە خوا هەیە، بەڵام ئەوان نیانە. ئێمە لە روسەکان زیاتر هەست بە نزیکیمان لە ئێوە دەکەین.”\nئیبراهیم یەزدی جەختی کردووەتەوە، کە حکومەتی داهاتوو بێلایەنی ئەرێنی دەبێت و ئێران تێڕوانینی رابوردووی پەرواێزخراوی ئەمەریکا دەگرێتەبەر و لە جیاتی دەستوەردان لە کاروباری ناوخۆی وڵاتانیتر، سەرقاڵی کاروباری ناوخۆی وڵاتەکەی خۆی دەبێت.\nلەم بارەیەوە ئایەتوڵلا خومەینی وەڵامێکی روونی واشنتۆنی داوەتەوە:”ئێمە نە لە شێوەی پاسەوانی کەنداوی عەرەبی کاردەکەین، نە وەک هەناردە کاری شۆڕش بۆ سەرجەم وڵاتانی نوچەکە.”\nبارودۆخی ئێران زۆرێک لە دۆستانی ئەمەریکای لە ناوجەکەدا نیگەران کردبوو. بەپێی هەڵسەنگاندێکی دەزگای هەواڵگری ئەمەریکا “هاوسێ عەرەبەکانی شای ئێران دەیانەوێت، کە ئەو نائارامییەکان کۆنترۆڵ بکات، بە پێچەوانەوە ڤایرۆسی شۆڕشەکە تەشەنە دەسێنێت.”\nلە راپۆەرتەکەی دەزگای هەواڵگری ئەمەریکادا CIA هاتووە، کە دەوڵەتانی عەرەبی کەنداو پێیوانوایە خومەینی و لایەنگرە ئیسلامگەراکانی توانای بەڕێوەبردنی وڵاتیان نییە و درەنگ یان زوو چەپە توندڕەوەکان بە بەڕێخستنی شۆڕشی دووەم دەسەڵاتی ئێران دەگرنە دەست.\nبەو شێوەیە رەوتی مێژوو نیسانی دا، پێشبینی هاوسێ عەرەبەکانی ئێران راست دەرنەچوو. ئەوە لایەنگرە رادیکاڵەکانی ئایەتوڵڵا خومەینی بوون پێشکەوتن و لە رێکەوتی (١٣ ئابان ١٣٥٨ هەتاوی) بە داگیرکردنی باڵیۆزخانەی ئەمەریکا شۆڕشی دووەمیان ئەنجام دا و میانەڕەوەکانی (نهضت آزادی)یان بە تۆماتی هاوکاری لەگەڵ ئەمەریکا لە دەسەڵات دوورخستەوە، لەوانە ئیبراهیم یەزدی، کە سەرجەم پەیامەکانی خومەینی بە نوێنەری ئەمەریکا گەیاندبوو.\nدوای سێ مانگ لە گرتنی باڵیۆزخانەی ئەمەریکا لە تاران، ئایەتوڵڵا خومەینی رێکەوتی (٢٢ بەهمەنی ١٣٥٨ هەتاوی) رایگەیاند: “پیویستە ئێران بە پچڕاندنی سەرجەم پەیوەندییە سیاسی، ئابوری، سەربازی، کەلتوری لەگەڵ ئەمەریکا، درێژە بە بەرەنگاری ئەم جیهانخۆرە بێبەزەییە بدات.”\nهەروەها وتی:”ئێمە تا دوا دڵۆپە خوێنمان دژی ئەوان شەڕ دەکەین، چونکە پیاوی شەڕین. ئێمە شۆڕشەکان بۆ هەموو جیهان هەناردە دەکەین، چونکە شۆڕشی ئێمە ئیسلامییە.”\nPrevious ئه‌رکی مسته‌ر (همفرHempher ) کۆنه سێخووڕی ئینگلیز، له وڵاتانی ئیسلامی چی بوو؟\nNext بۆچی کارتەر وەڵامی پەیامەمێژووییەکەی ئایەتوڵڵا خومەینی نەدایەوە


راگه‌یاندراوی كۆبوونه‌وه‌ی فراوانی ئه‌نجوومه‌نی سه‌ركردایه‌تی پارتی دیموكراتی كوردستان\n2019-06-01 [11:40 AM]\nبه‌سه‌رپه‌رشتی جه‌نابی سه‌رۆك بارزانی، ئه‌نجوومه‌نی سه‌ركردایه‌تی به ئاماده‌بوونی ئه‌ندامانی ئه‌نجوومه‌ن و به‌رپرسی سه‌رجه‌م مه‌كته‌ب و ده‌سته و ده‌زگا و لقه‌كانی پارتیمان، رۆژی شه‌ممه رێكه‌وتی 1ی 6ی 2019، كۆبوونه‌وه‌ی فراوانی خۆی ئه‌نجامدا و، چه‌ند بابه‌تێكی گرینگ و هه‌نوكه‌یی خسته به‌ر باس و گفتوگۆكردن و بڕیاری پێویستیان له‌باره‌وه وه‌رگیرا.\nله ده‌ستپێكدا كۆبوونه‌وه وێڕای خۆشحاڵی، پشتگیری خۆی بۆ هه‌ڤاڵ نێچیرڤان بارزانی ده‌ربڕی له ئه‌ركی تازه‌یدا وه‌كو سه‌رۆكی هه‌رێمی كوردستان و، پیرۆزبایی لێكرد.\nسه‌باره‌ت به پرۆسه‌ی سیاسی له عێراق و كوردستان، كه پێویستی به هه‌ڵوه‌سته‌له‌سه‌ركردن و خوێندنه‌وه‌یه‌كی نوێ هه‌یه، به‌تایبه‌تی دوای كاراكردنه‌وه‌ی یاسای سه‌رۆكایه‌تی هه‌رێم و هه‌ڵبژاردنی سه‌رۆكی هه‌رێم، كۆبوونه‌وه دانبه‌خۆداگرتن و پشودرێژیی پارتی له‌دوای پرۆسه‌ی هه‌ڵبژاردنی په‌رله‌مانی كوردستان له 30ی ئه‌یلولی 2018، له گوتار و هه‌نگاوه‌كان به ئیجابی هه‌ژمارد كه، بۆ به‌رژه‌وه‌ندی و پاراستنی كه‌شی هێمنانه و خۆبه‌دورگرتن له موهاته‌راتی میدیایی و هه‌رجۆره په‌رچه‌كردارێك بووه له پێناو سه‌قامگیری و یه‌كڕیزی و پاراستنی په‌یوه‌ندی دۆستانه له‌گه‌ڵ هه‌موو لایه‌كی به‌شدار له پرۆسه‌ی سیاسیدا و، سه‌ردان و گفتوگۆ و رێككه‌وتنه‌كانمان له‌گه‌ڵ لایه‌نه‌كانی كوردستانی و عێراقی شاهیدی ئه‌و راستیه‌مان بۆ ده‌ده‌ن كه هه‌نگاوه‌كانمان بۆ خزمه‌تی گه‌ل و نیشتمانه‌كه‌مان بووه. سه‌باره‌ت به عێڕاقیش، له‌گه‌ڵ حكومه‌تی عێراق، تا ئێستا په‌یوه‌ندیمان باشه و نه‌خشه‌ڕێگای دیاریكراو بۆ چاره‌سه‌ركردنی كێشه‌كان به‌باشی به‌ڕێوه‌ده‌چێت، سه‌ره‌رای هه‌بوونی گیروگرفت كه هه‌ندێجار به ئه‌نقه‌ست دروستده‌كرێن چ له به‌غدا یاخود له كوردستان، به‌رده‌وامده‌بین.\nله ته‌وه‌رێكی دیكه‌دا كۆبوونه‌وه هه‌ڵوه‌سته‌ی له‌سه‌ر دیارده‌ی سوتاندنی ده‌غڵودانی جوتیارانی ناوچه‌كانی ده‌ره‌وه‌ی ئیداره‌ی هه‌رێم كرد و ئه‌وپه‌ڕی نیگه‌رانی خۆی نیشاندا و به كارێكی ناڕه‌وا و ته‌عدای هه‌ژماركرد ده‌رهه‌ق به دانیشتوانی كوردی ئه‌و ناوچانه و داوای پێكهێنانی لیژنه‌یه‌كی هاوبه‌شی بۆ لێكۆڵینه‌وه له‌سه‌ر ئه‌م بابه‌ته و بابه‌تی ته‌عریب كرد و داواشی كرد حكومه‌تی فیدرال قه‌ره‌بووی زیانلێكه‌وتوان بكاته‌وه، هاوكات پێمان وایه ئیداره‌ی كه‌ركوك و ناوچه‌كانی دیكه‌ی هاوشێوه، به هاوبه‌شی هێزه‌كانی پێشمه‌رگه و سوپا و ده‌زگا ئه‌منییه‌كانی هه‌ردوولا نه‌بێت به‌ڕێوه‌ناچێت.\nپارتیمان، له‌دوای سه‌ركه‌وتنی گه‌وره‌ی له هه‌ڵبژاردنی په‌رله‌مان له ساڵی رابردوو و به‌ده‌ستهێنانی متمانه‌ی زۆرینه‌ی خه‌ڵكی كوردستان، بڕیاری رێگه‌خۆشكردن و زه‌مینه‌ی پتری ته‌بایی و یه‌كڕیزی و سیاسه‌تی گفتوگۆ و په‌یوه‌ندیكردنی له ناوخۆ گرته به‌ر، كه ئه‌مه‌ش له‌وپه‌ڕی هه‌ست به به‌رپرسیاریه‌تی و له‌پێناو سه‌قامگیری سه‌رچاوه‌ی گرتووه. له ناوخۆش پێویستی به تێگه‌یشتن و هاتنه پێشه‌وه‌ی لایه‌نه‌كان هه‌یه كه هیوادارین خوێندنه‌وه‌یان بۆ ئه‌م پشوودرێژییه‌مان به ئه‌رێنی وه‌ربگیرێ دور له‌هه‌ر لێكدانه‌وه‌ی دیكه.


:: PM:01:59:19/05/2019 \nدرەنگانی شەوی رابردوو، تیمەكانی بەرگری شارستانی سۆران توانییان ئەندامانی گرووپێكی شاخەوانی لە مردن رزگار بكەن.\nئەمڕۆ یەكشەم 19ی ئایار عەمید عیماد رێكانی بەڕێوەبەری بەرگری شارستانی سۆران لە لێدوانێكیدا بە "وشە"ی راگەیاند، شەوی رابردوو گرووپێكی شاخەوانی كە پێكهاتبوون لە حەوت ژن و پیاو، دوو لە شاخەوانەكان بە ناوی یاسر سەمیر كە خەلكی مووسڵە و سەڵاحەدین سەڵاح دانیشتووی هەولێر، لە چیایی هەڵگورد بەهۆی ناشارەزاییان لە گرووپەكە دادەبڕێن و ون بوون .\nبە گوتەی بەڕێوەبەری بەرگری شارستانی سۆران، شاخەوانەكان بەهۆی هەبوونی مین و تەقەمەنی و نیشانە و هێماكانی مین كە لە ناوچەكە هەڵواسرابوون، نەیانتوانیوە لە شوێنێ خۆیان بجووڵێن و لەبەر باران و سەرما وەستابوون .\nزیاتر روونی دەكاتەوە، دوای ئەوەی ئاگادار كراینەوە دەستبەجێ تیمێكی هاوبەش لە بەرگری شارستانی حاجی ئومەران و بنكەی بەرگری شارستانی چۆمان سەر بە بەڕێوەبەرایەتیمان، بە یاوەری هاووڵاتییەكی گوندێ مەران و كارمەندێكی هاتوچۆی چۆمان كە شارەزا بوون لە رێیەكە گەیشتنە شوێنیان، خۆشبەختانە توانرا سەعات 12ی شەو هەردوو شاخەوانەكە رزگار بكەن و راستەوخۆ گەیەنرانە نەخۆشخانەی چۆمان و چارەسەری پێویستیان بۆ كرا .\nچۆمان لە رووی كارگێڕییەوە سەر بە پارێزگای هەولێرە، رێژەیەكی زۆری ناوچە گەشتیاری و كوێستان و چیاكانی دەڤەری باڵەكایەتی تا ئێستەشی لەگەڵ بێت مین و تەقەمەنی سەردەمی رژێمی بەعسی لێ ماوە و نەتوانراوە پاك بكرێتەوە، ساڵانە بەو هۆیەوە ژمارەیەكی زۆری هاووڵاتیی سڤیل و رەوەند و كۆچەرییەكان دەبنە قوربانی .


2019/03/14 - 7:00 PM\nبەرێوەبەرایەتی گشتی كەشناسی و بومەلەرزەزانی هەرێمی كوردستان ڕایدەگەیەنێت، لە زۆربەی شار و شارۆچكەكانی هەرێم بارانبارین بەردەوامی هەیە پێشبینی دەكرێت لە درەنگانی شەو رێژەكەی زیاتر بێت و ئەگەری بەفربارین لە درەنگانی شەودا و لە ناوچە شاخاویەسنووریەكان پێشبینی دەكرێت”.\nبەرێوەبەرایەتی گشتی كەشناسی و بومەلەرزەزانی هەرێمی كوردستان لە ڕاگەیەنراوێكدا، كە وێنەیەكی بۆ (خەڵك) نێراوە ڕایگەیاندووە، ئێستا بارانبارین بەردەوامی هەیە لە زۆربەی شار و شارۆچكەكانی هەرێم پێشبینی دەكرێت لە درەنگانی شەو رێژەكەی زیاتر بێت بە تایبەتی لە پارێزگای هەولێر كەركوك و دەوروبەری لەگەڵ بارینی بەفر لە ناوچە شاخاویە سنووریەكان.\nڕاشیگەیاندووە، بەرە بەیانی رۆژی هەینی 15ی ئازاری 2019 بەهۆی لاوازبوونی كاریگەری نزمە پالەپەستۆكە ئاسمان نیمچە هەور بۆ هەوری تەواو دەبێت لەگەڵ بارینی نمە باران لە كات و شوێنی جیا جیا.\nكەشناسی: ئەمڕۆ باران بارین بەردەوام دەبێت\nڕێژەی ساڵانەی بارانبارین بڵاودەكاتەوە\nكەشناسی: 80 ساڵە بارانی وەها نەباریوە\nكەشناسی هەرێم پێشبینی كەش و هەوای ئەمشەوی بڵاوكردەوە\nكەشناسی هەرێم؛ بارانە بەهێزەكە گەیشتە سلێمانی


هەڵبژاردەی عێراق لە هەولێر رووبەڕووی سوریا دەبێتەوە | دەزگاى زارى کرمانجى\nزاری كرمانجی- ئاژانسییە هەواڵییە وەرزشییەكان: گوتەبێژی دەستەی كاتی یەكێتی تۆپی پێی عێراق، بە میدیاكانی عێراقی رایگەیاند، هەڵبژاردەی عێراق لە یارییەكی دۆستانەدا لە هەولێر میوانداری هەڵبژاردەی سوریا دەكات.\nهیشام محەممەد، گوتەبێژی دەستەی كاتی یەكێتی تۆپی پێی عێراق، بە میدیای عێراقی گووت" رەزامەندی یەكێتی تۆپی پێی سوریایان بەدەستهێناوە بۆ ئەوەی هەڵبژاردەی سوریا یارییەكی دۆستانە لەگەڵ هەڵبژاردەی عێراق ئەنجام بدات، وەك ئامادەكارییەك بۆ پاڵاوتنەكانی ئاسیا بۆ مۆندیالی 2022ی قەتەرو جامی نەتەوەكانی ئاسیای 2023".\nهیشام محەممەد، گووتیشی" یەكێتی تۆپی پێی سوریا رازی بووە یارییەكی دۆستانە لەگەڵ هەڵبژاردەی نیشتمانیمان بكات، یارییەكە 8ی ئەیلوول لەسەر یاریگەی فرانسوا هەریری لە هەولێر ئەنجام دەدرێت".\nهیشام محەممەد، هەروەها گووتی" هەڵبژاردەكەمان بەر لەو یارییە، لە 3ی ئەیلوول رووبەڕووی هەڵبژاردەی عومان دەبێتەوە، دواتر دەگەڕێتەوە هەولێرو لەوێ كەمپێكی مەشقیی دەكاتەوە، كە چەند رۆژێك دەخایەنێت بەر لەوەی رووبەڕووی هەڵبژاردەی سوریا ببێتەوە".\nگوتەبێژی دەستەی كاتی یەكێتی تۆپی پێی عێراق، روونیشیكردەوە" پەیوەندیمان لەگەڵ چەند هەڵبژاردەیەكی دیكە بەردەوامە بۆ ئەوەی سێیەم یاری دۆستانە رێكبخەین، كە ئەویش هەر لە هەولێر ئەنجام دەدرێت، بەر لەوەی لە 13ی تشرینی یەكەم رووبەڕووی هەڵبژاردەی هۆنگ كۆنگ ببینەوە".


ئه‌و پرسیاره‌ی زۆربه‌ی منداڵ له دایك‌و باوكی ده‌كات\nهه‌ر به‌جدی منتان دۆزیوه‌ته‌وه؟ ئه‌و پرسیاره‌ی زۆربه‌ی منداڵ له دایك‌و باوكی ده‌كات   8/9/2017\nتا ئێستایش زۆر له دایك‌و باوكان له‌و پرسیاره‌ی منداڵ ده‌ترسن كه له‌ته‌مه‌نی 4 ساڵیدا ده‌یكه‌ن، به‌تایبه‌ت دوای هاتنی منداڵی دووه‌م.\nبه‌شێك له به‌شداربوانی ئه‌م ڕاپۆرته ئه‌ڵێن پێویست ناكات منداڵ هه‌ندێك شت بزانێت، چونكه تێگه‌یشتن بۆ ته‌مه‌نی ئه‌و قورسه.\nهه‌ندێكی تر بۆچوونیان وایه به پێی ته‌مه‌ن شێوازی باسكردنی مه‌سه‌له هه‌ستیارییه‌كان بۆ منداڵ گونجاوه. شاره‌زایای بواری كۆمه‌ڵایه‌تیش هێما بۆ ئه‌وه ده‌كه‌ن كه كه شاردنه‌وه‌ی زانیاری سێكسی وا له‌منداڵ ده‌كات په‌نا بۆ ڕێگه‌ی هه‌ڵه ببه‌ن‌و له‌شوێنی لابه‌لاوه زانیاری نادروست وه‌رگرن.\nبا شاراوه بێت\nگوڵان ئه‌حمه‌د (27) ساڵ كه خۆی باوكه‌و پیشه‌ی مامۆستایه\nوتی: به هه‌ر جۆرێك باسی سێكس بۆ منداڵ بۆ بكرێت‌و لایه‌نی باش و خراپی بۆ لێكبدرێته‌وه منداڵ لێی تێناگات، تا خۆی موماره‌سه‌ی نه‌كات. به بۆچونی ئه‌و هه‌ر كاتێك له قۆناغی منداڵی ده‌رچوو ئه‌و كاته پێویسته شاره‌زاكان زانیارییان پێبده‌ن...\nبه پێچه‌وانه‌ی گوڵانه‌وه، گوڵاڵه محه‌مه‌د 33 ساڵ به لایه‌وه گرنگه دایك و باوك وه‌ڵامی هه‌موو پرسیاره سێكسیه‌كانی منداڵ بده‌نه‌وه، چونكه منداڵ له چه‌ندین لاوه ده‌وروژێت بۆ پرسیاركردن له ڕێگه‌كانی\nته‌له‌فزیۆن‌و فلیمی كارتۆن‌و له‌ده‌ره‌وه‌ی ماڵ‌و له ڕێگه‌ی هاوڕێكانیه‌وه\nله‌ڕێگه‌ی ئه‌و قسه و گفتوگۆ و جولانه‌ی كه له‌نێوان دایك و باوكیدا ده‌یبینێت و ده‌یبیستێت.\nهه‌روه‌ها وتی: ئه‌گه‌ر زانیاری جنسی نه‌درێ به منداڵ، ئه‌وا منداڵه‌كه‌ش هه‌وڵده‌دات له شوێنێكی دیكه به‌دوای وه‌ڵامی پرسیاره‌كه‌دا بگه‌ڕێت كه ئه‌گه‌ر هه‌یه وه‌ڵامی ناڕاستیش وه‌ربگرێت. وتیشی: به پێی ته‌مه‌ن گرنگی به قۆناغه‌كه‌ی بدرێت، ئه‌گه‌ر زانیارییه‌كه بۆ منداڵانی خوار ته‌مه‌ن دوازده ساڵان بوو پێویسته گرنگی بدرێت به شێوازی ڤیدیۆیی و پاشان گوێگرتن له منداڵه‌كان بۆ ئه‌وه‌ی بزانین چۆن له‌مجۆره ڤیدیۆیه تێگه‌یشتوون. ئه‌ویش له ڕێگه‌ی قسه‌كردنی منداڵه‌كانه‌وه ده‌توانین ئاستیان هه‌ڵسه‌نگێنین كه تا چه‌ند ده‌زانن سێكس چیه.\nبه‌ڕای ئه‌و پێویسته منداڵ به ئاگابهێنرێته‌وه له ڕێگه‌ی پیشاندانی كۆمه‌ڵێك وێنه‌ی ده‌ستدرێژی (تحرش) واته ئه‌و وێنانه‌ی كه ده‌ست بۆ شوێنه هه‌ستیاره‌كانی منداڵ ده‌برێ كه قه‌ده‌غه‌یه‌و ڕێگه‌پێنه‌دراوه هه‌تا ئه‌گه‌ر له‌لایه‌ن كه‌سانی نزیكیشه‌وه بێت كه ڕه‌نگه به گفتوگۆ منداڵ له‌مه تێبگات، به‌ڵام كاتێ به وێنه پیشانی ده‌ده‌یت منداڵ هه‌یه ده‌ستبراوه بۆ شوێنێكی ئه‌و كات تێده‌گات كه سێكس هه‌ر جووتبوون نیه، به‌ڵكو ئه‌م قۆناغانه پرۆسه‌ی پێش سێكسه‌و مه‌ترسیداره‌و ئه‌گه‌ری ڕوودانی هه‌یه».\nله وڵاته پێشكه‌وتوه‌كانیش قسه‌و باسی جیاواز ده‌رباره‌ی پێدانی زانیاری جنسی بۆ منداڵ هه‌یه. ڕای جیاواز له‌و باره‌یه‌وه هه‌یه.\nگۆڤاری (0ـ17) ساڵ ـ ی ئه‌مریكی ڕاپرسییه‌كی بڵاوكردۆته‌وه ده‌رباره‌ی پێدانی زانیاری سێكسی بۆ منداڵ. ئه‌گه‌رچی ئه‌نجامی ڕاپرسیه‌كه له%90 ی دایكان وتویانه زانیاری سێكسیمان پێداون، به‌ڵام كچانی ته‌مه‌ن (9ـ17) ساڵ نكوڵیان كردووه.\nد. لۆرا بیرمان چاره‌سازی سێكسی ئه‌مریكی هانی دایكان و باوكان ده‌دا كه بیركردنه‌وه‌ی منداڵه‌كانیان به پێی ته‌مه‌ن فراوان بكه‌ن.\nبیرمان پێوایه منداڵی ئه‌مڕۆ زیاتر له‌وه‌ی پێشبینی ده‌كرێت له‌باره‌ی سێكسه‌وه ده‌زانن، به‌تایبه‌تی كاتێك له خوێندنگه‌دا ده‌گه‌نه قۆناغی ناوه‌ندی له‌م ته‌مه‌نه‌دا ڕووبه‌ڕووی چه‌ندین كاریگه‌ری ده‌بنه‌وه. له‌ڕێگه‌ی مۆبایله‌كانیانه‌وه ده‌ستپێده‌كات تا ده‌گاته قسه و باسی هاوڕێیان كه ڕه‌نگه فشاریان بخاته سه‌ر هه‌ندێك كاری نه‌شیاو بكه‌ن كه به لادان داده‌نرێت.\nئاماده بكرێن باشتره\nئه‌و چاره‌سازه پێیوایه هه‌ر له‌ته‌مه‌نی منداڵیه‌وه قسه له‌گه‌ڵ منداڵان بكرێت، به‌ڵام به‌چه‌ند قۆناغێك، واته هه‌ر ته‌مه‌نێك و قۆناغێكی خۆی هه‌یه له ئاستی ڕوونی‌و وتووێژكردن له‌گه‌ڵیان، ئه‌وه‌ش بۆ ئه‌وه‌ی تا ئاشكرابوونی سێكس له‌لایه‌ن جیهانی ده‌ره‌وه هیچ خورپه‌یه‌كیان له‌لا دروست نه‌كات، بۆ ئه‌وه‌ی دووریان بخه‌نه‌وه له‌كه‌وتنه نێو كاریگه‌ریه نه‌رێنیه‌كانی هاوڕێ خراپه‌كانه‌وه له‌كاتی گه‌یشتنیان به‌ته‌مه‌نی 10 ساڵی. بیرمان پێوایه پێویست ناكات گفتوگۆی دورودرێژ له‌م باره‌یه‌وه بكرێت، به‌ڵكو پێویسته سه‌رنج بخرێته سه‌ر ئه‌وه‌ی گه‌شه‌كردنی ئه‌ندامه‌كانی زاووزێیان كارێكی سروشتیه و پێویست به‌شه‌رمكردن ناكات.\nبه ڕای بیرمان پێویسته ئه‌وه‌یان بۆ ڕوونبكرێته‌وه كه ئه‌و گۆڕانكاریانه‌ی كه جه‌سته‌یان به خۆیانه‌وه ده‌بینێت به نێر و مێ كارێكی سروشتیه‌و هیچ نه‌نگیه‌كی تێدا نیه هه‌ستكردنی منداڵ به‌ڕازیبوون له ئه‌ندامه‌كانی جه‌سته‌یان به‌شێوه‌یه‌كی گشتی بڕواو متمانه به‌خۆبوونیان زیاتر ده‌كات.\nشاره‌زایانی بواری ده‌روونی باس له شێوازی زانستی و ده‌روونی ده‌كه‌ن بۆ پێدانی زانیاری سێكسی منداڵ.\nعومه‌ر ئه‌نوه‌ر ـ توێژه‌ری ده‌روونی بۆ كوردستانی نوێ باس له‌وه ده‌كات كه شاردنه‌وه‌ی زانیاریه سێكسیه‌كان له منداڵان وایان لێده‌كات به‌هه‌ر ڕێگه‌یه‌ك بێت هه‌وڵی گه‌یشتن به وه‌ڵامه‌كان ده‌ده‌ن، ڕه‌نگه په‌نا به‌رنه به‌ر هاوڕێی خراپ، یان سه‌یركردنی فیلمی سێكسی و وێنه‌ی جۆراوجۆر وه دوور نیه كه خۆیانیش هه‌وڵی لاساییكردنه‌وه‌و به پراكتیك كردنی ئه‌و دیمه‌نانه بده‌ن كه‌ده‌یبینن ..\nگرنگیه‌كی تری ئه‌م په‌روه‌رده جنسیه له لای ئه‌و توێژه‌ره له‌وه‌دایه كه ئاینده‌ی تاك له‌توشبوون به نه‌خۆشیه گوازراوه‌كان له ڕێگه‌ی سێكسه‌وه پارێزراو ده‌بێت.\nكه‌ی منداڵ پرسیاره ئیحراجه‌كه ده‌كات؟!!\nبه وته‌ی ئه‌و توێژه‌ره له‌ده‌وروبه‌ری سێ ساڵیه‌وه ده‌ست پێده‌كات به‌تایبه‌تی ئه‌و كاتانه‌ی منداڵێكی تر له‌دایكده‌بێت، بۆیه پێویسته پێش ئه‌وه منداڵان له‌ڕووی ده‌روونیه‌وه له‌لایه‌ن دایكان و باوكانه‌وه ئاماده بكرێن له‌م كاره‌دا تێبگه‌یه‌نرێن به‌وه‌ی كه‌سێكی تر به‌ڕێوه‌یه دوای ماوه‌یه‌ك ده‌بێته هاوبه‌شی ژیانی بۆ ئه‌وه‌ی ئه‌و منداڵه دووربكه‌وێته‌وه له‌ئیره‌یی و هه‌ر توندوتیژیه‌ك.\nوتیشی: پێویسته دووربكه‌وینه‌وه له‌وه‌ڵامه هه‌ڵه‌و نه‌گونجاوه‌كان بۆ نمونه به‌منداڵه‌كانتان بڵێن: برا بچووكه‌كه‌تمان له‌سوپه‌رماكێت هێناوه، یان له‌لای سه‌وزه فرۆشێك كڕیومانه‌و دۆزیومانه‌وه یان له‌به‌رده‌م مزگه‌تێكدادۆزیمانه‌وه یان ...هتد . ئه‌م وه‌ڵامانه ناواقیعین و به‌واتای ئه‌وه دێت كه تۆ به‌چاوی سوكه‌وه سه‌یری تواناو ئاستی زیره‌كی منداڵه‌كه‌ت ده‌كه‌یت.\nوه‌ڵامه زانستیه‌كه بۆ منداڵ چیه؟\nئه‌و توێژه‌ره ئاماژه به‌وه ده‌دا ڕه‌نگه منداڵ له‌دوای له‌دوای له‌دایكبوونی منداڵێكی تره‌وه بپرسێت ئه‌و كۆرپه‌له‌یه پێش ئه‌وه‌ی له‌سكی دایكدابێت له‌كوێدا بوو؟ ئه‌وه‌نده وه‌ڵام به‌سه كه بوترێ به‌شێكی زۆر بچووك له‌باوك نووسا به‌به‌شێكی زۆر بچووك له‌دایك، پاشان چووه ناو سكی دایكه‌وه بۆئه‌وه‌ی ببێته منداڵ و ئنجا له‌دایكبوو، ده‌كرێ بۆ ڕوونكردنه‌وه‌ی وه‌ڵامه‌كان پشت به‌هه‌ندێ وێنه‌ی پێكه‌وه نووسانی هێلكه‌و تۆو قۆناغه‌كانی سكپڕی ببه‌ستیت.\nبۆچی منداڵ ئه‌و پرسیاره‌ی بۆ دروست ده‌بێ\nله‌منداڵاندا جۆرێك له خۆهه‌ڵقورتان له‌بابه‌تی سێكس ده‌رده‌كه‌وێت ئه‌وه‌ش له‌ئه‌نجامی به‌دواداچوونی بۆ جه‌سته‌ی خوشك و براو هاورێكانی دێت وه ئه‌و تێبینیانه‌ش كه بۆ جیاوازیه‌كانی نێوان جه‌سته‌ی كوڕان و كچان كردوویه‌تی، هه‌روه‌ها ئاره‌زووی سه‌یركردنی جه‌سته‌ی گه‌وره‌كان ده‌كات به‌تایبه‌ت له‌كاته‌كانی خۆگۆڕیندا گه‌ر بۆی بڕه‌خسێ.\nمامۆستایانی ئاینیش به‌لایه‌نه‌وه گونجاوه به شێوه‌ی زانستی و په‌روه‌رده‌یی منداڵ فێر بكرێن. به ڕه‌چاوكردنی به‌ها ئاینی و ڕه‌وشتیه‌كان..\nدوور له وروژان بێت...\nد. ناسیح فه‌تاح ئارووزه‌ری، پێشنوێژو وتارخوێن به كوردستانی نوێی وت:\nپه‌روه‌رده‌ی جنسی یه‌كێكه له‌و به‌شانه كه منداڵ پێویستی پێیه‌تی‌و ده‌بێت ئاڕاسته‌ی بكرێ و له‌سه‌ر ڕێی دایك و باوك و خێزان كۆمه‌ڵگه و ڕاگه‌یاندن به شێوازی زانستی به ڕه‌چاوكردنی به‌های ئاینی و ڕه‌وشتی به دوور له وروژاندن.\nهه‌ڵه‌كردن له‌م به‌شه‌دا ده‌بێته هۆی فه‌راهه‌مكردنی تاكێكی ناته‌ندروست‌و دواتر كێشه‌ی خێزانی گرفتی ده‌روونی و لاوازی كه‌سایه‌تی لێ ده‌كه‌وێته‌وه\nبه وته‌ی ناوبراو سه‌ر ئه‌نجام منداڵ له یه‌ك دۆخدا نامێنێته‌وه ده‌یه‌وێ له خۆی تێبگات و خۆی بناسێت، پرسیار ده‌كات چۆن هاتۆته دنیاوه و چۆن جیاوازه؟ لێره‌وه ده‌بێت دایك‌و باوك و سه‌رپه‌رشتیاران وه‌ڵامی ته‌ندروستی به‌نه‌وه.\nده‌رباره‌ی ته‌مه‌نێكی دیاریكراو بۆ پێدانی زانیاری جنسی ئاماژه‌ی به‌وه‌دا كه ته‌مه‌نێك دیاری نه‌كراوه بۆ ده‌ستپێكردنی ئه‌م په‌روه‌رده‌یه. به‌ڵام به ته‌نیا و به كۆمه‌ڵ به شێوه‌ی زانستی په‌روه‌رده‌یی و ده‌روونی ئاینی ده‌كرێت وانه‌ی گونجاو به پێی ته‌مه‌ن بوترێته‌وه هه‌ر ڕه‌گه‌زه‌و به جیا. تا بتوانرێت سوود بگه‌یه‌نرێت‌و به‌دووربێت له نه‌ساغیه‌كانی جه‌سته و نه‌خۆشیه جنسیه‌كان.\nوتیشی: «وشه‌ی گونجاو شێوازی شیاو له كه‌ش‌و هه‌وای زانستیدا له لایه‌ن كه‌سانی پسپۆڕو شاره‌زاوه ده‌بێت زانیاری گونجاو بۆ ته‌مه‌نه‌كان ئاماده بكرێت‌و بوترێته‌وه ئامانج له زانیاریه‌كه‌یش پاراستنیان بێت له كه‌وتنه هه‌ڵه‌و خۆدوورگرتن بێت له نه‌خۆشیه‌كان و ڕوونكردنه‌وه‌ی مامه‌ڵه‌ی ته‌ندروست».


سلێمانی.. به‌هۆی به‌ركه‌وتن به گازی فرمێسكڕێژ میدیاكاران‌و ژماره‌یه‌كی زۆر قوتابی ته‌ندروستییان تێكچوو\nپێش 1 هەفتە 156 جار خوێنراوەتەوە\nله خۆپیشاندانه‌كانی ناو شاری سلێمانیدا گرژی دروستبوو، له‌لایه‌ن هێزه ئه‌منییه‌كانه‌وه گازی فرمێسكڕێژ رووبه‌ڕووی قوتابیانی زانكۆو په‌یمانگاكان به‌كارهێنراو به‌و هۆیه‌وه ژماره‌یه‌ك قوتابی ته‌ندروستییان تێكچوو.\nهاوكات تیمی كه‌ناڵی په‌یام و چه‌ند میدیایه‌كی تریش به‌ر غازی فرمێسكڕێژ كه‌وتن و ته‌ندروستییان تێكچوو.\nخۆپیشاندانی قوتابیانی زانكۆ و په‌یمانگاكان بۆ گێڕانه‌وه‌ی ده‌رماڵه‌كانیان به‌رده‌وامه و ئه‌مڕۆ به‌رفروان بوو و زۆرینه‌ی شار و شارۆچكه‌كانی هه‌رێمی گرته‌وه.\nخۆپیشاندانی قوتابیانی زانكۆو په‌یمانگاكان بۆ رۆژی سێ یه‌م به‌رده‌وامه و له هه‌ولێر و سلێمانی و هه‌ڵه‌بجه و گه‌رمیان و كۆیه خۆپیشاندانی قوتابیانی زانكۆ به‌ڕێوه ده‌چێت، له سلێمانیش له خۆپیشاندانه‌كه‌دا گرژی دروستبوو، به‌شێكی به‌رفراوانی قوتابیانی زانكۆ له‌لایه‌ن هێزه ئه‌منییه‌كانه‌وه رێگرییان لێكراو به گازی فرمێسكڕێژ رووبه‌رووی قوتابیان بوونه‌وه.\nقوتابیان داوای گێڕانه‌وه‌ی ده‌رماڵه‌كانیان ده‌كه‌ن كه ماوه‌ی چه‌ندین ساڵه به پاساوی قه‌یرانی دارایی بڕدراوه.\nله سلێمانیش قوتابیانی زانكۆی سلێمانی هه‌ردوو رێگای سه‌ره‌كی سلێمانی - كه‌ركوكیان داخست، هه‌روه‌ها قوتابیانی زانكۆی هه‌ڵه‌بجه‌ش شه‌قامی سلێمانی - هه‌ڵه‌بجه‌یان داخست، له ڕاپه‌ڕنیش قوتابیانی زانكۆی راپه‌ڕین رێگای سه‌ره‌كی رانیه - چوارقورنه‌یان داخستووه، هاوكات له سلێمانی له نزیك كه‌مپی كۆنی زانكۆ هێزێكی ئه‌منی زۆر كۆكراوه‌ته‌وه.\nچین و توێژه‌كان شاهیدی پیشه‌ییبوون و ڕاشكاویی بۆ كه‌ناڵی په‌یام ده‌ده‌ن\nپه‌یام له‌به‌ره‌ی خه‌ڵك بووه‌و پێداگری له‌سه‌ر به‌ده‌ستهێنانی مافه‌كانی خه‌ڵك كردووه\nپه‌یام مینبه‌ری مامۆستایانی ئاینی و چین و توێژه‌كانی دیكه بووه\nكۆبوونه‌وه‌ی په‌رله‌مانی كوردستان له‌باره‌ی خۆپیشاندانی قوتابیان به‌ڕێوه‌ده‌چێت\nبه‌بۆنه‌ی ساڵڕۆژی دامه‌زراندنی كه‌ناڵی ئاسمانیی په‌یام، سه‌رۆكی كۆمه‌ڵ په‌یامێكی پیرۆزبایی ئاڕاسته‌ده‌كات\nپارتی و یه‌كێتی یه‌كتر به دزینی داهاتی هه‌رێم تۆمه‌تبار ده‌كه‌ن و به‌ڵگه و داتا له‌سه‌ر یه‌كتر ده‌خه‌نه‌ڕوو\nكاردانه‌وه‌كان له‌سه‌ر لێدوانه‌كه‌ی سه‌رۆكی حكومه‌ت سه‌باره‌ت به ده‌رماڵه‌ی قوتابیان به‌رده‌وامه\nهه‌ڵه‌بجه.. چیرۆكی تاقانه‌یه‌ك كه هه‌شت ئه‌ندامی خێزانه‌كه‌ی به چه‌كی كۆكوژ شه‌هیدكراون


17 تشرینی دووەم 2019\nڕۆژانە لەدەزگاكانی ڕاگەیاندنەوە گوێ بیستی ئەوەئەبین یان ڕوداوەكانی هاتوو چۆ بەرچاومان ئەكەوێت كە بەداخەوە ئەتوانین بڵێن ڕۆژانە چەندان لە ئازیزان و خۆشەویستان و دۆستانمان و هاوڵاتیان لەم هەرێمەدا ئەبنە قوربانی و كۆتایی بەژیانیان دێت، یان بریندارو كەم ئەندام ئەبن كە، ئەمەش كارەسانێكی هەروا ئاسان نیە چوكە دواجار گرفتی گەورە لە كایەی كۆمەڵایەتی ئابووریەوە دروست ئەكات .\nبەداخەوە ئەتوانین بڵێن وەك كارەساتێكی مرۆیی گەورەو ترسناك نەزیفێكی بەردەوام ڕۆژانە ژمارەیەك لەهاووڵاتیان ئەبنە قوربانی بەڵام كاتێك گوێ بیستی خوێندنەوەی ڕاپۆرتی هەواڵی ڕووداوەكانی هاتوچۆئەبین لەتەواوی ڕاپۆرتەەكاندا باس لەوە ئەكرێت كە ئەم ڕوداوەش لەئەنجامی پابەند نەبوونی شوفێرانەوەیە بەڕێنمایەكانەوە ئەمە گومانی تیانیە كاتێك شوفێرەكان ئوتۆمبیل لێنەخوڕن و نەچنە سەرشەقامەكان هەرگیز ڕوداوی هاتو چۆ ڕونادات وە ئەكرێت زۆرجار هۆكاری ڕووداوەكان پابەند نەبوونی شوفێرە بەڕێزەكان بیبَت بەڕێنمایەكانی هاتوچۆوە بەڵام ناكرێت سەرجەم هۆكارەكان هەر تاوانی شوفێرەكان بێت .\nهەموان ئە ڕاستیە باش ئەزانین یەكێك لەهۆكارەسەرەكیەكان ئەوەیە كە ڕێگاوبانەكانی كوردستان وەك پێویست نین و شیاونین و ناتەواوی ئەو ڕێگاوبانانەش هۆكارێكی سەرەكی بێت كە بەداخەوە باس ناكرێت وە بۆ یەكجار و بۆ تەنها ڕوداوێكیش تاوانەكەی نادرێتە پاڵ ئەو هەموو كەمو كوڕیەی كەلەڕێگاوبانەكانداهەیە وەك بوونی ئەو هەموو تاسەو ڕەگڵەو بەرزرەو نزمی و نارێكیە زۆرەی لەشەقامەكانی كوردستاندا هەن كە ئەمانە شتێكن ناتوانین چاوی خۆمانیان لەئاستدا بنوقێنین چونكە ڕێگاوبانەكانی كوردستان تائەم ساتەوەختەش دوای ئەو هەمووبوجەیەی هەرێمی كوردستان و ئەو هەموو داهاتە ئەتوانین بڵێن لەسەردەمی پێشكەوتن و شێوازی نوێی ئالیات و مەكینەی نوێ و لەم زەمین و زەمانەدا ڕێگاو بانەكانی كوردستان كەم وكوڕی زۆریان هەیە هەمووشمان ئەو كەموكوڕیانە ڕۆژانە ئەبنین وە هەروەها لەلایەكی ترەوە هێنانی ئەو هەموو ئوتۆمبیلە بۆكوردستان كە ڕۆژانە ژمارەیەكی بەرچاو لە ئوتۆمبیلی نوێ دێتە ئەم ووڵاتەوە كە لەخۆیدا ئەمەش گرفت بۆ جوڵەی هاتوچۆ لە شارو شارۆچكەكاندا دروست ئەكات وە ئەتوانین بڵێن یەكێكی ترە لە هۆكارەكان ئەمانەو چەندان هۆكاری تر بۆتە ئەو كێشەیەی كە گیانی هەموومانی خستۆتە مەترسیەوە چونكە ئەمڕۆ ئوتۆمبیل وەك شێوازێكی گواستنەوەی مرۆڤ وكەلوپەلو پێداویستیەكانی سەرجەم كایەكانی ژیان بۆتە یەكێك لەهەرە پێداویستیە پێویستەكانی ژیان وەناكرێت دەستبەرداربین بۆیە پێویستە سەرەتا باسی ئەو هۆكارانەبكەین كە ئەبنە هۆی ڕودانی ئەو كارەساتە نەخوازراو جەرگ بڕانە كە ڕۆژانە بینەرو بیسەر و خوێنەریانین بەداخەوە ئەوانیش خۆیان لەم هۆكارانەدا ئەبیننەوە:ـ\n1ـ پابەند نەبوونی شوفێران بە ڕێنمایەكان و یاساكانی هاتوو چۆوە كە ئەویش ئەكرێت خۆی لەم بوارانەدا ببینێتەوە وەك پابەندنەبوون بەڕێنمایەكانی هاتوو چۆوە لەكاتی لێخوڕیندا وە هەروەها پابەندنە بوون بەمەر جەكانی توندو تۆڵی ئوتۆمیلەكانەوە وەك ئەڵێن شوفێری هونەرو چێژو و پابەند بوونە بەداخەوە زۆر جار ڕەچاوی ڕێنمایەكان ناكرێت و دواجار گرفتو كێشەو كارەساتی نەخوازراو دروست ئەبێت .\n2ـناتەواوی و ناڕێكی ڕێگاو بانەكان ئەمەش خۆی لە خۆیدا زۆر پێویستە كە ڕێگاو بانەكان سەرجەم مەرجەكانیان تیابێت تا شیاوی ئەوەبن مرۆڤەكان بێترس بن لە شەقامەكان چ وەك شوفێر و چ وەك سەرنشین وە تەنانەت بۆ سەلامەتی خودی ئوتۆمبیلەكان بەڵام بەداخەوە ئەبینین ڕێگاو بانەكانی هەرێم ئەگەر چی ووڵاتەكەمان دەوڵەمەندە بەتایبەتیش لە نەوت و پێكهاتەكانی كەرەستەی قیرتاو كردن و ڕێكردنەوەی شەقامەكان بەڵام بەداخەوە لەو سەردەمی پێشكەوتن و تەكنەلۆژیایەدا تائەم ساتەوەختەش زۆرێك لە شەقامەكانی ئەم هەرێمە مەرجی شەقامیان تیانیە بەڵكو لەهەر شارو شارۆچكەیەك چەند ڕێگاو شەقامێكیان ناو ناوە شەقامی مەرگ خۆزگە لەبیری ئەوە ناویان بنایە شەقامی پێشكەوتن و ژیانەوە و دڵنیایی.\n3ـ پابەند نەبوونی هاووڵاتیان و شوفێران بەتایبەتی توێژی لاوان بە یاساو ڕێنمایەكانە وە بەداخەوە زۆر جار ئەوانەی كە كارەسات دروست ئەكەن ئەبینین كە هێشتا تەمەنی یاساییان ڕێگایان پێنادات كە شوفێری بكەن بەڵام بەداخەوە ڕووداوی نەخوازراو بۆخۆیان شوفێرانیتر و كەسانیتریش دروست ئەكەن كە كێشەو گرفت دروست ئەكەن و زیان بە خۆیان كەسانیتر ئەگەیەنن كە ئەمە هەم كاریكی نەشیاوە هەم كارێكە لەلایەنی یاساییە وە قەدە غەكراوە.\n4ـ نەبوونی هۆشیاری لەلایەن شوفێرانەوە كەبەداخەوە چەندە لێخوڕینی ئوتۆمبیل گرنگە ئەوەندەش هۆشیاری و ڕۆشنبیری بۆ شوفێرەكان گرنگە چونكە زۆر جار ئەبینین كە بەداخەوە چەند چركەیەك ئارام ناگرێت و هەڵبە ئەكات لە لێخوڕین و ئەیەوێت لە ترایف یان زۆر جار لە جادە خۆڵەكان و قەراغی شەقامە سەرەكیەكەوە پیش ئەكەوێت سەرەڕای ئەوەی تۆزو خۆڵ ئەكات بەسەرو چاوی شۆفێران و سەر نشینەكاندا وە چەندان ڕووداوی نەخوازراویش ڕوو ئەدات .\n5ـ یەكێكی تر لە هۆكارەكان سەروەر نەبوونی یاسایە بۆ هەموان و بەرانبەر بەهەموان بەداخەوە یاسا لەم ووڵاتەی ئێمەدا تەنها بەسەر هاووڵاتیاندا جێ بەجێ ئەكرێت وە بەر پرسان و كار بەدەستان و دەستڕۆیشتوان ناگرێتەوە یان دەربازیان ئەبێت ئەمەش ئەبێتە هۆی ئەوەی كە زۆرجار ڕووداوی نەخوازراوی لێبكەوێتەوە وەك چەندان نمونە كە بەرپرسێك تەنانەت ئامادە نەبوە لایتێكی بۆ لێبدرێت یان لە مەفرەزەیەك وەك پێویست ڕێز لە كارمەندانی هاتوو چۆبگرێت بەڵكو بەداخەوە زۆر جار ووتەی نەشیاویان پێوتراوە و كێشەیان بۆ دروستكراوە.\n6ـ نە بوونی هێماكانی هاتووچۆ لەو شوێنانەی كەپێویستە چونكە ئەكرێت لەناوشارەكاندا ڕێنمای باش دانرابێت بەڵام ڕووداوە جەرگ بڕەكان لەڕێگاكانی دەرەوەی شارەكاندا ڕوودەن بۆیە پێویستە گرنگی زیاتر بە ڕێگاكانی دەرەوەی شاربدرێت بەتایبەتی لەڕێگا دوورەكان هەندێك جار شوفێرەكان شارەزای ڕێگاكان نین كە ئەمەش خۆی لە خۆیدا هۆكارێكی بۆ ئەوەی شوفێرەكان بزانن چۆن ئوتۆمبیلەكانیان لێبوخڕن و ئاڕاستەی بكەن بەتایبەتی لە شوێنە پیچاو پێچ و بەرز نزم شیو دۆڵەكاندا .\n7ـ نەبوونی دیواری ڕاگر یان ستارەی پێویست لەو شوێنانەدا كە پێویستە دیواری ڕاگر هەبێت بەداخەوە هەندێك جار ئوتۆمبیلەكان بەسەر نشینەكانەوە ئەكەونە خوارەوە كە ئەمەش كارەساتەكە زۆر قورستر ئەكات و قوربانیەكان زۆر زیاتر ئەبن .\nئەم خاڵانەی سەروەو چەندان هۆكاریتر ئەكرێت ببنە هۆی ڕووداوەكانی هاتووچۆ كە دواجار پڕنیشكی ئەو زیانە بەر هەموان ئەكەوێت بۆ كەمكردنەوەی ئەم ڕووداوە نەخوازارو جەرگ بڕانە ئەكرێت چەند هەنگاوێك بگیرێتەبەر ئەگەر بەتەواوەتیش بن بڕ نەكرێت ئەكرێت كەمببنەوەو سنورداربكرێت چونكە بەداخەوە بۆ مرۆڤ و شەقام و ئوتۆمیل وەك مەیدانی جەنگی لێهاتوە ئامارەكان ساڵانە ڕوو لە زیاد بوونن و مەترسیدارن ئەكرێت ئەم هەنگاوانەی خوارەوە بگیرێتەبەر بەمەبەستی پاراستنی ژیانی شوفێران و سەرنشینان :ـ\n1ـ پابەند بوونی شوفێرە بەڕێزەكان بەڕێنمایەكانی هاتو چۆوە كە ئەمەش ئەركێكی ئاینی و مرۆڤایەتی و نیشتیمانی ویاساییە بۆ پاراستنی گیان هاووڵاتیان لە هەموو ئەگەرێكی نە خوازراو لەم بوارەدا.\n2ـ ڕێنمایەكانی هاتوچۆ وەك وانە وانەكانی شوفێری سەركەوتوو لە قۆناغەكانی خوێندندا گرنگی پێبدرێت بەتایبەتی لە قۆناغەكانی ئامادەیی و پەیمانگاو زانكۆكاندا لەگەڵا ئەوەشدا ئەكرێت هۆشیاری هاتوچۆو پابەندبوون بەمناڵانی قۆناغی بنەڕەتی و ناوەندیش بدرێت چونكە پێویشتە ئاشنا بكرێن بە هوشیاری هاتو چۆو چۆنیەتی پەڕینەوەیان هەبێت بەسەر شەقامەكاند كاتی ڕۆیشتن و پەڕینەوە بۆ سەلامەتی گیانیان .\n3ـ دەزگاو كەناڵەكانی ڕاگەیاندن بەبینراو نوسراو بیسراوە گۆشەو بەرنامەی تایبەتیان هەبێت لەسەر هاتو چۆ بەگشتی و گرنگی دان بە هۆشیاركردنەوەی سەرجەم هاووڵاتیان بۆئەوەی ئەم كارەساتە نەخوازراوانە سنورداربكرێن .\n4ـ زانایانی ئاینی پێویستە ڕۆڵی بەرچاویان هەبێت لە گرنگیدان بەم بوارە هەستیارە چونكە هەركەسێًك ببێتە هۆكاری گیان لەدەستانی هەركەسیك یان چەند كەسیك كارێكی هەروا سادەو سانانیە بەڵكو بەرپرسباریەتیەكی دنیایی و دواڕۆژیشە بۆیە لەڕووی تاوان و شەرعەوە ناكرێت هەروا بەئاسایی وەربگیریت پێویستە تاك بەتاكبەتاكی ئەم كۆمەڵگایە ئاگاداربكرێنەوە كە سوپاس بۆخوا كۆمەڵگەی كوردی كۆمەڵگەیەكی مسوڵمان نشینە هەمووشمان ئەو ڕاستەباش ئەزانین كە هەموومان بەرپرسیارین بەرانبەر بەنێت و ووتەو كردارمان بۆیە ئەكریت مزگەوتەكان و زانایان ڕۆڵی گەورە ببینن لەم بوارەدا وە ئەتوانن خزمەتێكی بەرچاو و گەورەبكەن بە مەبەستی هۆشیاركردنەوەی هاووڵاتیان .\n5ـ بەڕێوبەرایەتی و فەرمانگەكانی ئاوەدانكردنەوە ڕێگاو بان پێویستە پلانی ستراتیژی درێژ خایەنیان هەبێت بۆ فراوانكردن و قیرتاو كردنی شەقامەكان بەدیزاین و شێوازی سەردەمیانە كە لەگەڵ گەشەكردنی ژمارەی ئوتۆمبیلەكان بەهەموو جۆرەكانیەوە و ژمارەی دانیشتوان كە لە ئاست سەردەمی گەشەسەندندا بگونجێت .\n6ـ بەڕێوبەرایەتی هاتو چۆ پێویستە بەردەوام لەبیری پلان و نەخشەی نوێدابێت كە لە خزمەت پاراستنی سەلامەتی گیانی شوفێران و هاووڵاتیاندابێت چونكە كەرتی هاتوو چۆ چەندە پڕ خزمەت و گرنگە ئەوەندەش هەستیار و مەترسیدارە بەهیچ شێوەیك هەڵە قبوڵناكات .\nئەمانەو چەندان هۆكارو چارەسەری ترهەن بەو هیوایەی ووڵاتمان بەرەو ئارامی و ئاسودەیی گەشەسەندن و دڵنیایی هەنگاو بنێت و كۆتایی بە نەهامەتی و مەترسیەكان بێت لەسەر جەم بوارەكانی ژیانەوە بە هیوای خۆشی و شادی بۆهەموان و ئاوەدانی و گەشەكردن و پیشسكەوتنیش بۆ ووڵاتمان